कहा- ये विद्यार्थी जहाँ जायेंगे उस समाज का उत्कर्ष अवश्यंभावी है\nविद्यार्थियों के जीवन में भटकाव की उम्र के इस पड़ाव पर आप उन्हें जिस तरह से तराश रहे हैं, यह देखना मेरे लिए सुखद आश्चर्य है। यहाँ से उत्साह, आत्मविश्वास और नवसृजन की चाह लेकर ये विद्यार्थी जहाँ भी जायेंगे उस समाज का उत्थान सुनिश्चित है।\nशिक्षक दिवस के अवसर पर देव संस्कृति विश्वविद्यालय में आयोजित समारोह को संबोधित करते हुए जिलाधिकारी श्री जी. सेंथल पाण्डियन ने यह उद्गार व्यक्त किये। कुलाधिपति आदरणीय डॉ. प्रणव पण्ड्या जी सहित समस्त शिक्षक, विद्यार्थी इस समारोह में उपस्थित थे।\nजिलाधिकारी महोदय को याद आ गये जन्म शताब्दी समारोह के अद्भुत दृश्य। करोड़ों की भीड़ में लोगों का अनुशासन, उनकी श्रमशीलता, श्रद्धा, समर्पण। जिलाधिकारी ने कहा कि समारोह के बाद गायत्री परिवार ने जिस तरह सभी क्षेत्रों की सफाई की, ऐसी जागरूकता बिरले ही देखने को मिलती है।\nमृत्युंजय सभागार में मनाये गया शिक्षक दिवस समारोह गुरु-शिष्य के संबंधों का आदर्श प्रस्तुत कर रहा था। विद्यार्थियों ने प्रज्ञागीत, योग प्रदर्शन, समूह नृत्य और नाटिका के माध्यम से गुरुजनों के प्रति अपने प्रेम की अभिव्यक्ति की। दत्तात्रेय पर नाटक मंचन से बताया कि सीखने की रुचि हो तो हर किसी से कुछ न कुछ सीखा जा सकता है।\nकुलाधिपति जी ने अपने सहयोगी शिक्षकों के प्रति कृतज्ञता व्यक्त की जो अपनी महत्त्वाकांक्षाओं को त्यागकर एक महान गुरु परम पूज्य गुरुदेव के सपनों को साकार करने के लिए एक टीम की तरह काम कर रहे हैं। विद्यार्थियों निष्ठा और सद्भावना का अभिनंदन करते हुए उन्होंने कहा कि ऐसे समर्पित राष्ट्रसेवियों से ही ‘विज़न २०२०’ साकार हो सकता है।\nशिक्षक दिवस के उपलक्ष्य में आदरणीय डॉ. प्रणव जी ने पुष्पगुच्छ, उपवस्त्र और युगसाहित्य भेंटकर जिलाधिकारी महोदय का सम्मान किया। प्रतिकुलपति डॉ. चिन्मय जी और कुलसचिव श्री संदीप जी ने विश्वविद्यालय परिवार की ओर से अपने कुलाधिपति जी का अभिनंदन किया। विद्यार्थियों ने अपने गुरुजनों का हृदय से सम्मान कर शिक्षक दिवस मनाया।


Richa Chadda Photos: Bollywood Actress Richa Chadda Hot and Bold HD Instagram You Tube Viral Photo Video ऋचा चड्ढा की हॉटनेस ने बढाया इंटरनेट का पारा, पुल में आई नजर\nRicha Chadda Photos: ऋचा चड्ढा…\nRicha Chadda Photos: बॉलीवुड एक्ट्रेस ऋचा चड्ढा की सुपर हॉट फोटो सोशल मीडिया पर तेजी से वायरल हो रही है. साथ ही ऋचा चड्ढा की यह फोटो दर्शकों द्वारा खूब पसंद की जा रही हैं. इस फोटो पर अबतक ढेरो लाइक्स आ गए हैं.\nऋचा चड्ढा की हॉटनेस ने बढाया इंटरनेट का पारा\nनई दिल्ली : बॉलीवुड इंडस्ट्री में खूब नाम कमाने वाली एक्ट्रेस ऋचा चड्ढा इन दिनों काफी सुर्खियों में हैं. उनके एक हॉट फोटो ने सभी का ध्यान अपनी ओर खींच लिया है. बता दें कि ऋचा चड्ढा इंडस्ट्री की टॉप एक्ट्रेस में से एक हैं. अब तक ऋचा चड्ढा बॉलीवुड का कई बड़ी फिल्मों में काम कर चुकी हैं. अभी तक जितनी भी फिल्मों में काम किया है, उनके सभी किरदारों को खूब पसंद किया गया है. ऋचा चड्ढा अपनी बेहतरीन एक्टिंग के लिए जानी जाती हैं. ऋचा चड्ढा ने अपने दम पर अपनी अलग पहचान बनाई है जिसके चलते आज के समय में वो एक मशहूर एक्ट्रेस हैं.\nवायरल फोटो में ऋचा चड्ढा पुल में नजर आ रही हैं. जिसमें उन्होंने बिकिनी पहनी हुई है. वैसे तो एक्ट्रेस की कई बोल्ड फोटो सोशल मीडिया पर मौजूद हैं, लेकिन जब बात एक्ट्रेस की बिकिनी फोटो की आती है तो फैंस भी अपना आपा खो देते हैं. इस फोटो में ऋचा चड्ढा काफी हॉट दिख रही हैं. साथ ही फोटो में दिख रहा उनका यह कूल स्टाइल फैंस को काफी एट्रेक्ट कर रहा है. इससे पहले भी कई बार ऋचा चड्ढा की कई हॉट फोटो ने दर्शकों के दिल में जगह बनाई हुई है. लेकिन इस फोटो पर फैंस के जबरदस्त रिएक्शन देखने को मिल रहे हैं.\nबात करें ऋचा के फिल्मी करियर की तो, अबतक उन्होंने अलग-अलग तरह की फिल्में कीं हैं. जिनमें उनके अनोखे किरदार देखने को मिले हैं. वहीं ऋचा चड्ढा सोशल मीडिया पर भी खासा एक्टिव रहती हैं. इस दौरान वो अपने फैंस को अपडेट भी करती रहती हैं. एक्ट्रेस का इंस्टाग्राम अकाउंट उनकी सेक्सी हॉट फोटो वीडियो से भरा पड़ा है. जिन पर फैंस के लाखों लाइक्स और कमेंट्स की लाइन लगी हुई है. बता दें कि ऋचा चड्ढा को इंस्टाग्राम पर लोखों लोग फॉलो करते हैं.


ओबामा के लिए सुरक्षा के इंतजाम हैं अभूतपूर्व - You will be amazed to know obamas security - AajTak\nअमेरिका के राष्ट्रपति बराक ओबामा के लिए सुरक्षा के जो अभूतपूर्व इंतजाम किए गए हैं यकीन मानिए इस धरती में ऐसी दूसरी मिसाल ढूंढे नहीं मिलेगी.\nनई दिल्ली, 25 जनवरी 2015, अपडेटेड 07:07 IST\nओबामा के विमान एयरफोर्स वन में तकनीक की ऐसी बाजीगरी है कि आसमान में उड़ान भरते वक्त कोई भी रडार इसकी परछाई तक नहीं देख पाता. अगर फिर भी अगर कोई एयर फोर्स वन की पोजीशन कोई जान ले, तो इसे निशाना बनाना आसान नहीं. कयोंकि जिस हवाई मार्ग से एयर फोर्स वन गुजरता है, उसे खाली रखने के लिए अमेरिकी एयर फोर्स के दो फाइटर प्लेन आगे-आगे उड़ान भर रहे होते हैं.\nअगर किसी ने पीछे से एयर फोर्स वन पर मिसाइल दागी तो इसके कॉकपिट में मौजूद चौकन्ने पायलट को मिसाइल का सिग्नल मिल जाता है. सिग्नल मिलने के बाद पायलट को बस एक बटन दबाना होता है. जिसके बाद एयर फोर्स वन से निकलता है आग का ऐसा गोला, जो मिसाइल को गच्चा देकर उसे तबाह कर देता है.\nबस यूं समझ लीजिए कि जहां-जहां ओबामा के पांव पड़ने वाले हैं उसके आसपास मीलों तक हर कोने पर आंखें गड़ी हैं. ओबामा बेशक 25 जनवरी को तड़के दिल्ली पहुंचेंगे मगर उनकी हिफाजत के लिए उनकी सेना के हजारों जवान पहले से ही हर उस जगह के चप्पे-चप्पे को खंगाल चुके हैं या खंगाल रहे हैं जहां उनके कदम पड़ने वाले हैं. हालांकि बुनियादी तौर पर राष्ट्रपति की सुरक्षा की जिम्मेदारी अमेरिकी एजेंसी यूएसएसएस यानी युनाइटिड स्टेट्स सीक्रेट सर्विस के पास होती है.\nइनके एजेंट हमेशा सादी वर्दी में राष्ट्रपति के आसपास मौजूद रहते हैं. काले चश्मे के पीछे इनकी नजरें हमेशा प्रेसिडेंट के आसपास मौजूद लोगों पर ही गड़ी रहती है। इनके कोट पर लगे माइक्रोफोन और कान में लगे इयरपीस के जरिये ये हमेशा सिक्योरिटी कंट्रोल रूम के संपर्क में रहते हैं. सीक्रेट सर्विस के एजेंट अपने कोट के बटन कभी बंद नहीं करते. ताकि जरूरत पड़ने पर इनके हाथ छिपे हुए हथियार ताकि बिजली की तेजी से पहुंच पाएं.\nअमेरिकी राष्ट्रपति की सुरक्षा की असल जिम्मेदारी होती है सीक्रेट सर्विस, सीआईए और अमेरिकी फौज की उस साझा टीम पर जिनके लोग जमीन, आसमान और समंदर से हमेशा राष्ट्रपति पर कड़ी नजर रखते हैं। ये सभी सुरक्षाकर्मी एक नेटवर्क के जरिये हमेशा सिक्योरिटी कंट्रोल रूम से जुड़ें रहते हैं। इनके पास राष्ट्रपति के खिलाफ किसी भी तरह के रासायनिक, जैविक या फिर परमाणु हमले से निपटने के इंतजाम भी हर वक्त मौजूद रहते हैं.\nअमेरिकी सुरक्षा घेरे के बाहर की सुरक्षा की जिम्मेदारी भारतीय खेमे की है. ओबामा की सुरक्षा में मुंबई और दिल्ली पुलिस के बेहतरीन अफसरों के अलावा, क्विक रिएक्शन टीम्स, स्वैट, एनएसजी, एसपीजी के कमांडो, पैरामिलिट्री फोर्स, डॉग स्क्वॉड, बम निरोधक दस्ते, सीबीआई, आईबी और खुफिया एजेंसी रॉ के लोग भी मौजूद रहेंगे. एक अंदाजे के मुताबिक इनकी तादाद नब्बे हजार से ज्यादा है.\nओबामा के 'डॉग ऑफिसर' काम पर लग गए हैं\nअब ताज का दीदार नहीं करेंगे ओबामा और मिशेल, भारत दौरा हो सकता है छोटा?\nओबामा के आने के बाद परिंदा भी नहीं मार पाएगा पर\nसोनिया गांधी से नहीं मिलेंगे बराक ओबामा


क्या आप भी हैं गर्मी में नींद ना आने से परेशान ? तो इन तरीकों से मिलेगा आराम\nHomeHealthक्या आप भी हैं गर्मी में नींद ना आने से परेशान ? तो इन तरीकों से मिलेगा आराम\nDr P.K. Sharma June 21, 2022\nकल्याण आयुर्वेद - अच्छी नींद लेना आपकी सेहत के लिए बहुत जरूरी होता है. लेकिन गर्मियों में कई ऐसे लोग हैं जो नींद ना आने की समस्या से परेशान रहते हैं. अगर आप भरपूर नींद नहीं लेते हैं, तो इसकी वजह से आपको कई बीमारियां भी हो सकती है. ऐसा में आपको परेशान होने की जरूरत नहीं है. क्योंकि आज के पोस्ट में हम आपको कुछ ऐसे बताने जा रहे हैं, जिनकी मदद से आप नींद ना आने की समस्या से छुटकारा पा सकते हैं और अच्छी नींद ला सकते हैं.\nनींद लाने वाले घरेलू नुस्खे -\n1.पैरों के तलवे की मालिश करें -\nरात को सोने से पहले तलवों की सरसों के तेल से मसाज करने से नींद अच्छी आती है. वहीं अगर आप नींद ना आने की समस्या से परेशान रहते हैं, तो रात को सोने से पहले आप तलवों की सरसों के तेल से मालिश करनी चाहिए. ऐसा करने से आपकी थकान दूर हो जाती है. साथ ही आपको बहुत अच्छी नींद भी आती है. आपको बता दें कि पैरों के तलवों की मालिश करने से शरीर को आराम मिलता है और मन शांत रहता है, जिससे गहरी नींद आती है.\n2.हल्दी वाला दूध -\nहल्दी वाला दूध सदियों से कई समस्याओं का रामबाण इलाज माना गया है. अगर आप अगर आप अपने शरीर को रेस्ट करना चाहते हैं और अच्छी नींद लाने के साथ-साथ जोड़ों में होने वाले दर्द और सूजन से छुटकारा पाना चाहते हैं, तो आपको रात में सोने से पहले हल्दी वाले दूध का सेवन करना चाहिए. आपको बता दें कि हल्दी में अमीनो एसिड पाया जाता है, जिसके कारण दूध के साथ इसका सेवन करने से आपको अच्छी नींद आती है. इसलिए सोने से 30 मिनट पहले हल्दी वाले दूध का सेवन करना चाहिए. इससे आपको बहुत अच्छी नींद आएगी.\nअगर आपको रात में सोने में काफी परेशानी होती है, तो आपको रोजाना मेडिटेशन करना चाहिए. आपको बता दें कि नींद ना आने के कारण चिंता और तनाव भी हो सकता है. ऐसे में अगर आप रोजाना मेडिटेशन करते हैं तो आपका मन शांत रहता है. क्योंकि मेडिटेशन आपको बेहतर नींद लाने में मदद करता है.


IPL 2020: AB de Villiers के छक्कों से गूंजा शारजाह, 1 मिनट में देखें Video\nएबी डिविलियर्स (AB de Villiers) ने 33 गेंद में 73 रन की ताबड़तोड़ पारी के बाद शानदार गेंदबाजी से कोलकाता नाइट राइडर्स (KKR) को 82 रन से मात दी.\nWritten By WolfNewz Editorial | Updated: October 13, 2020 12: 40 PM IST\nIPL 2020 RCB Vs KKR: एबी डिविलियर्स (AB de Villiers)\nIPL 2020 RCB Vs KKR: सोमवार को आईपीएल (IPL 2020) में रॉयल चैलेंजर्स बेंगलुरु और कोलकाता नाइट राइडर्स (Royal Challengers Bangalore Vs Kolkata Knight Riders) के बीच मुकाबला खेला गया. यह मैच बैंगलोर की ओर से तो काफी शानदार रहा, लेकिन कोलकाता की टीम के लिए बिल्कुल खास नहीं रहा है. इस मुकाबले में एबी डिविलियर्स (AB de Villiers) ने बेजोड़ पारी खेली और अपनी टीम को शानदार जीत दिला दी. मैच में एबी डिविलियर्स (AB de Villiers) 73 रनों का पारी खेली.\n#IPL2020 #RCBvKKR #KKRvRCB : AB de Villiers – solute 360’s 73*(33) pic.twitter.com/EA0yGjfP4B\nरॉयल चैलेंजर्स बेंगलुरु और कोलकाता नाइट राइडर्स (Royal Challengers Bangalore Vs Kolkata Knight Riders) के बीच मैच में एबी डिविलियर्स (AB de Villiers) ने 33 गेंद में 73 रन की ताबड़तोड़ पारी के बाद शानदार गेंदबाजी से कोलकाता नाइट राइडर्स (KKR) को 82 रन से मात दी. एबी डिविलियर्स की पारी का वीडियो सोशल मीडिया पर तेजी से वायरल हो रहा है. उनकी तूफानी पारी को जिसने भी देखा हैरान रह गया. शारजाह (Sharjah Cricket Stadium) में मानो तो सोमवार को डिविलियर्स के नाम की आंधी सी आ गई थी.\nएबी डिविलियर्स (AB de Villiers) ने अपनी पारी में6छक्के और5चौके लगाए. उनकी बल्लेबाजी के दम पर रॉयल चैलेंजर्स बेंगलुरु ने 20 ओवर में विकेट पर 194 रन का विशाल स्कोर खड़ा किया. इसके जवाब में कोलकाता नाइट राइडर्स (KKR) की टीम 20 ओवर में नौ विकेट पर 112 रन ही बना सकी. देवदत्त पडिक्कल और एरॉन फिंच ने अपनी टीम को शानदार शुरुआत दी और फिर विराट कोहली और एबी डिविलियर्स ने मिलकर 100 रनों की पार्टनरशिप की.


बचपन में दुष्कर्म की शिकार होकर मां बनने वाली नाबालिग को कब मिलेगा इंसाफ?\nआखिर उस नाबालिग बच्ची का कसूर क्या है जिसके साथ 15 साल की उम्र में दुष्कर्म हुआ, फिर शादी कर दी गई और फिर बेसहारा छोड़ दिया गया। सवाल ये है कि इस बच्ची को इंसाफ कैसे और कब मिलेगा?\nPublished: 15 Sep 2018, 9:02 PM\nमार्च 2017 में गजाला की उम्र मुश्किल से 15 साल की रही होगी जिस वक़्त उसके 24 वर्षीय रिश्तेदार पर उसके साथ बलात्कार का आरोप लगा था। ये रिश्तेदार लाईन ऑफ कंट्रोल पर स्थित सबसे पिछड़े जिले पुंछ के नाका मनझारी गांव का रहने वाला है। गजाला जब गर्भवती हुई तो समाज में बेइज्जती के डर से उसके घर वालों ने पुलिस में कोई शिकायत नहीं दर्ज करायी। स्थानीय लोगों और रिश्तेदारों की मध्यस्थता के बाद 20 नवंबर 2017 को उस लड़की की उसी लड़के के साथ शादी कर दी गई, जिसके ऊपर उसकी इज्जत लूटने का आरोप है।\nये कोशिश और शादी दोनों नाकाम रहीं और शादी के महज 15 दिन के अंदर उस लड़की को उसके शौहर ने घर से बाहर निकाल दिया। इस बार पीड़िता के घरवालों ने स्थानीय पुलिस स्टेशन में एफआईआर दर्ज कराई।6जनवरी को मेंढर तहसील के गरसाई पुलिस स्टेशन में रणबीर पेनल कोड (आरपीसी) की धारा 376 और 109 के तहत एफआईआर दर्ज कराई गई। 16 जनवरी को सीआरपीसी की धारा 164ए के तहत पुलिस ने स्थानीय अदालत में पीड़िता का बयान दर्ज कराया। लेकिन पीड़िता ने अपने बयान में कहा कि वह बालिग है और अपने शौहर के साथ खुशहाल शादीशुदा जिंदगी गुजार रही थी। उसने आगे कहा कि उसके मामा ने जो शिकायत दर्ज कराई है वो गलत है और वह अपने ससुराल के खिलाफ कोई कानूनी कार्रवाई नहीं चाहती है।\nये बयान देने के बाद गजाला को इस बात का एहसास हुआ कि उसके साथ धोखा किया गया है। उसने बताया, “मुझसे कहा गया था कि अगर मैं अपने शौहर और उसके घरवालों के पक्ष में बयान दूंगी तो वो मेरे पैदा होने वाले बच्चे को स्वीकार कर लेंगे।” गजाला ने अपना दुख बयान करते हुए कहा, “जब मैंने 25 जनवरी को मेंढर अस्पताल में अपने बेटे को जन्म दिया तो उस वक्त ना तो मेरे शौहर और ना ही मेरी ससुराल का कोई शख्स वहां आया। और उस समय से मैं अपने मां-बाप के घर पर रह रही हूं।”\nजब स्थानीय पुलिस ने 29 जून 2018 को ‘नॉट ऐडमीटेड’ (यानी बलात्कार की कोई घटना नहीं हुई) कह कर इस केस को बंद कर दिया, तो गजाला ने मार्च में जिला अदालत में घरेलू हिंसा का केस दर्ज कराया और भरण पोषण की मांग की। आरोपी ने उसके खिलाफ हाईकोर्ट की जम्मू पीठ में अपील की और इस मामले में स्टे आर्डर ले लिया।\nगजाला के पिता सखरीज खान अपने आंसुओं पर मुश्किल से काबू करते हुए कहते हैं, “लोग जानवर के बच्चे का भी ख्याल रखते हैं, लेकिन उन लोगों को एक इंसान के बच्चे की कोई फिक्र नहीं।” सखरीज खान का परिवार एक कच्चे मकान में रहता है और बड़ी मुश्किल से उनका गुजारा होता है। वो अपने हालात बयान करते हुए कहते हैं, “मैं एक छोटा सा किसान हूं। वकील का खर्च, मेरे घर से 250 किलोमीटर दूर हाईकोर्ट आने-जाने का खर्च, मेरी पहुंच से बाहर है। मेरा बेटा गूंगा-बहरा है और मेरी छोटी बेटी अभी बहुत छोटी है।”\nस्कूल के सर्टीफिकेट में गजाला की जन्मतिथि 1 जनवरी 2002 दर्ज है, जिसके मुताबिक इस वक्त उसकी उम्र 16 साल है। लेकिन अदालत में जो उसका बयान दर्ज किया गया है, उसके मुताबिक उसकी उम्र 19 साल है। जबकि बच्चे के जन्म के बाद जब उसे अस्पताल से छुट्टी दी गई तो उस वक्त वहां से मिले डिस्चार्ज स्लिप पर उसकी उम्र 25 साल दर्ज है। अब ऐसे में सवाल उठता है कि इन सबमें से किस को सही माना जाए।\nइस साल जम्मू-कश्मीर बच्चियों के खिलाफ यौन हिंसा के क्रूर मामलों का गवाह रहा है। इसी साल जनवरी में कठुवा में एक 8 साल की बच्ची का अपहरण हुआ था। उसे नशीली दवा देकर उसके साथ सामूहिक बलात्कार किया गया और बाद में निर्ममता से उसका कत्ल कर दिया गया। अभी इसी महीने बारामूला जिले में एक और दिल दहला देने वाली घटना सामने आई। जिसमें एक9साल की बच्ची के साथ खौफनाक सामूहिक दुष्कर्म के बाद उसके बे-जान जिस्म से आंखें निकालकर उस पर एसिड डाल कर उसका बेरहमी से कत्ल कर दिया गया।\nकठुवा पर देश भर में हुए विरोध प्रदर्शन के बाद संसद में एक बिल लाकर बलात्कार के मामले में सजा के मौजूदा कानून को बदलकर उसे औऱ सख्त कर दिया गया। नये कानून के तहत अगर उस लड़की की उम्र 16 साल से कम है जिसके साथ दुष्कर्म किया गया है, तो कम से कम 10 साल की सजा को बढ़ाकर 20 साल कर दिया गया है, जो उम्रकैद तक बढ़ाई जा सकती है। इसके साथ ही इस तरह के मामले में आरोपी की अंतरिम जमानत की भी गुंजाइश खत्म कर दी गई है। बदले गए कानून में ये भी प्रावधान किया गया है कि बलात्कार के मामलों में एफआईआर दर्ज होने की तारीख से दो महीने के अंदर जांच पूरी हो जानी चाहिए।


सहकारी बैंक फर्जी ऋण मामले में होगी एफ.आई.आर. — ज्ञानेन्द्र पाण्डेय | नवसंचार समाचार .कॉम\nसहकारी बैंक फर्जी ऋण मामले में होगी एफ.आई.आर. — ज्ञानेन्द्र पाण्डेय\nFebruary 1, 2019 - मध्य प्रदेश - no comments\nसीधी (विजय सिंह)—— जय किसान ऋण माफी योजना लागू करने के पारदर्शी तरीके से बैंक के साथ धोखाधड़ी करने वाले कर्मचारी या हितग्राही बच नहीं पायेंगे। जिले में फर्जी ऋण के मामले सामने आने पर तत्काल एफ.आई.आर.दर्ज कराई जायेगी।\nजिला सहकारी केन्द्रीय बैंक सीधी के मुख्य कार्यपालन अधिकारी ज्ञानेन्द्र पाण्डेय ने पत्रकारों से चर्चा के दौरान बताया कि 22 फरवरी से किसानों के खाते में बकाया ऋण की राशि जमा होना प्रारम्भ हो जायेगी। शासन ने ग्राम सभा के पटल पर प्रदर्शित सूची से सभी किसानों को कृषि ऋण के बकाया होने की स्थिति तथा फर्जी ऋण प्रकरणों के मामले सामने आ रहे है। इन विसंगतियों के परीक्षण के उपरांत आरोपी के विरुद्व कार्यवाही सुनिश्चित है।\nश्री पाण्डेय ने बताया कि बैंक की सीधी व सिंगरौली जिले में संचालित शाखाओं में कुल 30995 किसानों का लगभग 198 करोड़ रुपये बकाया है। इसमें सीधी जिले के 17787 किसानों में से तकरीबन 15 हजार तथा सिंगरौली जिले के 13208 में से 11300 किसान शासन द्वारा निर्घारित हरे, सफेद व गुलाबी आवेदन पत्रों में आवेदन कर चुके हैं। आवेदन की अंतिम तिथि5फरवरी तक निर्धारित है। किसानों को निर्धारित तिथि तक उनके\nलिये निर्धारित प्रारूप में आवेदन जमा कर देना चाहिए।


तस्वीरें बेचकर इंस्टाग्राम पर पैसे कैसे कमाएँ (२०२१) - Lens Critic\nइन दिनों हर कोई इंस्टाग्राम पर है। लेकिन क्या आप जानते हैं कि आप इंस्टाग्राम से पैसे कमा सकते हैं।\nएक फोटोग्राफर के रूप में, आप पहले से ही ऐसे उत्पाद बना रहे हैं जिन्हें बेचा जा सकता है। Instagram आपके पोर्टफोलियो को प्रदर्शित करने के लिए एक आदर्श स्थान है।\nउन तस्वीरों का उपयोग करें जिनके पास आपको पहले से ही पैसा बनाना है।\nअपने उत्पादों को सीधे बेचने के लिए Instagram शॉपिंग सेट करें\nप्रिंट बेचने और प्रचारित करने के लिए Instagram का उपयोग करें\nअपने इंस्टाग्राम अकाउंट को सेल्स वेबसाइट से लिंक करें\nस्टॉक इमेज के रूप में अद्वितीय Instagram फ़ोटो ऑफ़र करें\nअपनी आय बढ़ाने के लिए प्रायोजित पोस्ट और संबद्ध लिंक का उपयोग करें\nInstagram पर पैसे कमाने का सबसे आसान तरीका Instagram शॉपिंग अकाउंट सेट करना है। इस तरह, आप अपने उत्पाद कैटलॉग को अपने Instagram खाते में एकीकृत कर सकते हैं।\nआपके प्रोफाइल इंट्रो के तहत एक शॉप टैब उपलब्ध होगा। लोग उस पर क्लिक करके इंस्टाग्राम को छोड़े बिना आपकी ऑनलाइन दुकान तक पहुंच सकते हैं।\nआप अपनी तस्वीरों पर उत्पादों को उसी तरह टैग कर सकते हैं जैसे आप अपने दोस्तों को टैग करते हैं। जब आप ऐसा करते हैं, तो आपकी फोटो में एक छोटा शॉपिंग बैग आइकन जुड़ जाता है।\nजब कोई छवि पर टैप करता है, तो वे उत्पादों का विवरण और मूल्य देख सकते हैं। उपयोगकर्ता उत्पाद के बिक्री पृष्ठ पर जाने के लिए उत्पाद लेबल पर भी टैप कर सकते हैं।\nआप प्रति फोटो अधिकतम पांच उत्पादों को टैग कर सकते हैं। आप Instagram कहानियों के माध्यम से अपने उत्पादों का प्रचार करने में भी सक्षम हैं।\nअद्भुत लगता है, है ना? तो Instagram शॉपिंग सेट करने के लिए आपको क्या करने की ज़रूरत है? सबसे पहले, आपको यह सुनिश्चित करना होगा कि आप इसके लिए पात्र हैं।\nआपको Instagram Business अकाउंट पर भी स्विच करना होगा और उसे Facebook पेज से कनेक्ट करना होगा। फिर, आपको अपनी Instagram प्रोफ़ाइल को Facebook कैटलॉग से कनेक्ट करना होगा।\nयहां आप पढ़ सकते हैं सभी मानदंड और यह चरण-दर-चरण प्रक्रिया अपना Instagram शॉप सेट करने के लिए.\nप्रिंट बेचने का सबसे सीधा और आसान तरीका एक ऐसी Instagram पोस्ट बनाना है जो आपके दर्शकों को आपके ऑफ़र के बारे में बताए। आप फ्री टूल से ग्राफिक बना सकते हैं जैसे Canva. यदि आप किसी विशेष फोटो को बेचना चाहते हैं, तो आप उस छवि का उपयोग कहानी अनुभाग में अपने काम को बढ़ावा देने के लिए भी कर सकते हैं।\nअपनी तस्वीर के कैप्शन के तहत, अपने अनुयायियों को बताएं कि आप प्रिंट बेच रहे हैं। उपलब्ध आकार और प्रत्येक आकार के लिए एक मूल्य शामिल करना सुनिश्चित करें।\nचीजों को सरल रखने के लिए, आप उन्हें उस फ़ोटो पर टिप्पणी करने के लिए कह सकते हैं जो वे चाहते हैं। या वे आपको उस आकार के साथ डीएम कर सकते हैं जिसे वे खरीदना चाहते हैं। चालान करने के लिए, आप पेपैल का उपयोग कर सकते हैं।\nप्रिंट विभिन्न आकारों और मूल्य बिंदुओं पर पेश किए जा सकते हैं।\nयदि आप इसे एक पायदान ऊपर ले जाने के लिए तैयार हैं या यदि आप प्रिंट शॉप को थोड़ा अधिक आधिकारिक बनाना चाहते हैं, तो ऐसा करने का एक आसान तरीका है। सबसे पहले, आपको अपना ई-कॉमर्स रखने के लिए एक अलग साइट बनानी होगी।\nआप मुफ्त साइटों का उपयोग कर सकते हैं जैसे कि विक्स तथा WordPress के, या आप किसी सशुल्क साइट में निवेश कर सकते हैं जैसे स्क्वरस्पेस. किसी भी तरह से, आपके पास लोगों को खरीदारी के लिए निर्देशित करने के लिए एक जगह होगी।\nसाइट के लिंक को अपने बायो में जोड़ना सुनिश्चित करें। फिर पोस्ट बनाएं जो लोगों को आपकी दुकान या वेबसाइट के प्रोफ़ाइल में लिंक पर जाने के लिए कहें।\nसोशल मीडिया पर सीधे उत्पाद खरीदना आज आम होता जा रहा है। इंस्टाग्राम में एक शॉपिंग फीचर भी है जो आपको उन उत्पादों को टैग करने की अनुमति देता है जो सीधे आपकी दुकान सूची से जुड़े होते हैं।\nसर्वोत्तम परिणामों के लिए, पहले अपने Instagram खाते के लिए निम्नलिखित आधार तैयार करें। इस तरह, जब आप बिक्री के लिए आइटम पेश करना शुरू करते हैं तो आपके पास एक व्यस्त दर्शक वर्ग होता है।\nप्रिंट बेचने के अलावा, आप स्टॉक उपयोग के लिए डिजिटल फोटो भी पेश कर सकते हैं। व्यवसायों के भार को उनके विपणन के लिए छवियों की आवश्यकता होती है। वे अक्सर शटरस्टॉक जैसी बड़ी स्टॉक फोटोग्राफी साइटों से तस्वीरें तलाशते हैं।\nतो क्यों न उन्हें अद्वितीय फोटोग्राफी के लिए एक और अवसर प्रदान किया जाए? आप फ़ोटो को अलग-अलग या थीम वाले बंडलों में बेच सकते हैं।\nअलग-अलग फ़ोटो के लिए, ऐसी छवियां चुनें जो बोल्ड और अद्वितीय हों। बंडलों के लिए, सामान्य विषयों के बारे में सोचें जो लोकप्रिय हैं और विभिन्न आवश्यकताओं की पूर्ति कर सकते हैं।\nप्रिंट की तरह, आप किसी पोस्ट से फ़ोटो ऑफ़र कर सकते हैं। या आप एक ई-कॉमर्स साइट सेट कर सकते हैं जिससे लोगों को खरीदारी के लिए जोड़ा जा सके।\nस्टॉक फोटो बिक्री के लिए फोटो सेटअप बनाना घर पर करना आसान हो सकता है।\nयदि आपने बहुत सारे इंस्टाग्राम फॉलोअर्स प्राप्त कर लिए हैं, तो संबद्ध या प्रायोजित पोस्ट के अवसर हो सकते हैं! ये वे पोस्ट हैं जो आप किसी उत्पाद या सेवा का विज्ञापन करने के लिए अपनी आवाज़ में बनाते हैं।\nजब यह एक संबद्ध पोस्ट होता है, तो यह दर्शकों को एक संबद्ध लिंक पर ले जाता है। यदि वे खरीदारी करते हैं, तो यह आपको एक प्रतिशत कमीशन देगा और आप सरल तरीके से पैसा कमा सकते हैं। ऑनलाइन पाए जाने वाले अधिकांश उत्पादों के लिए संबद्ध खाते सेट करना आसान और त्वरित है।\nएक बार जब आपके मन में कोई उत्पाद या कंपनी हो, तो Google उनका नाम और “संबद्ध”। आप इस बारे में जानकारी प्राप्त करने में सक्षम होंगे कि वे किस संबद्ध प्रोग्राम के साथ काम करते हैं।\nजब कोई कंपनी आपको अपने उत्पाद के लिए एक पोस्ट बनाने के लिए भुगतान करती है, तो इसे प्रायोजित पोस्ट कहा जाता है। नीचे आपको जेना कचर की एक प्रायोजित पोस्ट दिखाई देगी। उसकी बहुत बड़ी संख्या है और वह अपनी मासिक आय के नियमित हिस्से के रूप में प्रायोजित पदों का उपयोग करती है।\nAffiliate Account कोई भी व्यक्ति मुफ्त में बना सकता है और आपकी ड्राइविंग बिक्री और ट्रैफ़िक पर निर्भर करता है। लेकिन एक प्रायोजित पोस्ट प्रायोजक कंपनी के साथ संबंध रखने पर निर्भर करता है।\nएक बार जब आपके पास बड़ी संख्या में अनुयायी हों, तो सोचें कि आपको कौन से ब्रांड या उत्पाद पसंद हैं। सुनिश्चित करें कि वे आपके ब्रांड के साथ भी फिट बैठते हैं।\nफिर आप उस कंपनी तक पहुंचना चाहते हैं, एक वास्तविक संबंध बनाना चाहते हैं, और प्रायोजन के लिए खुद को पिच करना चाहते हैं। प्रायोजित होने के लिए एक बड़ा, व्यस्त दर्शक होना महत्वपूर्ण होगा। लेकिन यह भी आपके और उनके ब्रांड के बीच एक अच्छा मेल होना चाहिए!\nबिना किसी निरंतरता के सभी प्रकार के प्रायोजित पोस्ट को साझा करने से बुरा कुछ नहीं है। जब आप केवल पैसे कमाने के लिए कुछ साझा करते हैं तो लोगों को पता चल जाएगा, और आप कुछ ही समय में अनुयायियों को खो सकते हैं।\nउदाहरण के लिए, एक फोटोग्राफर के रूप में, आप सफाई उत्पादों के लिए प्रायोजित विज्ञापन नहीं कर रहे होंगे। लेकिन आप फोटोग्राफी से संबंधित उत्पादों जैसे कैमरा बैग के लिए प्रायोजित विज्ञापन करेंगे।\nअपने दर्शकों के साथ प्रामाणिकता बनाए रखने के लिए, प्रायोजित विज्ञापनों के बारे में पूरी तरह से पारदर्शी रहें। #ad या #Sponsored जैसे Instagram हैशटैग शामिल करें।\nइंस्टाग्राम एक मजेदार और व्यसनी सोशल मीडिया प्लेटफॉर्म है। लेकिन आप अतिरिक्त पैसे के लिए इंस्टाग्राम को मार्केटिंग टूल के रूप में भी इस्तेमाल कर सकते हैं।\nएक फोटोग्राफर के रूप में, आप पहले से ही नियमित रूप से दृश्य सामग्री बना रहे हैं। उस सामग्री का उपयोग एक अन्य आय स्ट्रीम के रूप में क्यों न करें?\nप्रिंट, डिजिटल उत्पादों और साझेदारियों के माध्यम से, एक Instagram खाता ऐसे दरवाजे खोल सकता है जिसकी आपने कभी कल्पना भी नहीं की थी।\nआगे Etsy पर फ़ोटो बेचने के तरीके के बारे में हमारी पोस्ट देखें!\nआप हमारी ईबुक के साथ अपने सोशल मीडिया कौशल को बढ़ा सकते हैं – सोशल मीडिया रणनीतियाँ!


लॉकडाउन में ऑनलाइन एजुकेशन पड़ा महंगा, पापा से फोन मांग कर बेटा पढ़ाई के बहाने खेलता था गेम, ठगों ने जाल में फंसा कर लूट लिए 8 लाख\n21-May-2020 02:12 PM\nDESK: स्कूल,कॉलेज बंद होने की वजह से सभी इंस्टिट्यूट ऑनलाइन क्लासेज करवा रही हैं. हाल ही में उत्तर प्रदेश के आजमगढ़ जिले में एक शख्स के 8 लाख रुपये ऑनलाइन ठगों ने उड़ा लिए. ऑनलाइन पढ़ाई के लिए अभिभावक अपने बच्चों को फ़ोन दे देते है ,इसी बात का फायेदा उठा कर जालसाजों ने अपने जाल में फंसाकर सारे पैसे गायब कर दिए.\nऐसा ही एक मामला सामने आया है जिसमें पेशे से शिक्षक पिता ने अपने बेटे को अपना फ़ोन दिया. ऑनलाइन क्लासेज के साथ उसने गेम भी खेलना शुरू कर दिया. हैकरों ने बच्चे को अपनी बातों में फंसा कर whatsapp पर पिता के डेबिट कार्ड की कॉपी की फोटो मंगवा ली. शिक्षक का कहना है की इस चीज़ में बैंक के कर्मचारी भी शामिल है. उनका कहना है की उनके उनके खाते में मैसेज अलर्ट की भी सुविधा है लेकिन उनके बैंक खाते से 10 अप्रैल 2020 से 12 मई 2020 के बीच तकरीबन आठ लाख रुपए ऑनलाइन ठगी के जरिए चोरी हो गए.\nहैकरों ने बैंक खाते में सीधे एक्सेस बना लिया और साथ ही उन्होंने शिक्षक का नंबर भी बदल दिया जिससे अलर्ट की सुविधा भी नहीं रही और इसी वजह से पीड़ित को पता भी नहीं चल पाया. पिता ने 12 मई को अपने नंबर पर यह मैसेज देखा तो हैरान हो गए. जब उन्होंने अपने अकाउंट का स्टेटमेंट निकलवाया तो आगरा से लेकर पंजाब तक कई जगह पैसे अलग-अलग खातों में ट्रांसफर होने की बात पता चली. पुलिस की छानबीन के बाद पंजाब से तार जुड़े होने की बात सामने आई है.पुलिस का कहना है कि पंजाब के लुधियाना से भी जुड़े हो सकते हैं .पुलिस अभी पुरे मामले की जांच कर रही है.


अपने ब्लॉग, मानसिक हलचल, पर सोच विचार – मानसिक हलचल\nमैं, ज्ञानदत्त पाण्डेय, गाँव विक्रमपुर, जिला भदोही, उत्तरप्रदेश (भारत) में ग्रामीण जीवन जी रहा हूँ। मुख्य परिचालन प्रबंधक पद से रिटायर रेलवे अफसर। वैसे; ट्रेन के सैलून को छोड़ने के बाद गांव की पगडंडी पर साइकिल से चलने में कठिनाई नहीं हुई। 😊\nअपने ब्लॉग, मानसिक हलचल, पर सोच विचार\nPosted byGyan Dutt Pandey 28-09-2019 28-09-2019 Posted inपुस्तक, फेसबुक, ब्लॉगरी, याद, हिन्दी, Blogging, Facebook, Hindi, Memoir, SurroundingsTags:blog statistics, English blogging, Hindi Blogging, WordPress, writing book\nमेरा हिन्दी का ब्लॉग मानसिक हलचल (halchal.blog) मुख्यतः भारत, अमेरिका, सिंगापुर और कुछ यूरोपीय देशों में पढ़ा जाता है.\nहिन्दी ब्लॉगिंग के स्वर्णिम दौर में मैं छोटे ब्लॉगिंग दायरे में प्रसन्न था. बाद में मेरे कुछ ब्लॉग मित्र पुस्तक ठेलने में लग गए. मुझे भी बहुत से मित्रों ने कहा कि वह करूँ. अनूप शुक्ल जी तो बहुत कहते रहे, अभी भी कहते हैं, पर वह मैं कर नहीं पाया.\nमानसिक हलचल पर पाठक यातायात. आंकड़ा wordpress के App का स्क्रीनशॉट है. जितना गाढ़ा लाल रंग, उतने अधिक पाठक.\nमैं भी सोचता था कि ब्लॉग की पुरानी पोस्टों में ही इतना कन्टेन्ट है कि एक दो पूरे आकार की पुस्तकें उसमें से मूर्त रूप ले सकती हैं. कई बार गंभीरता से सोचा भी. पर कुल मिला कर अपने को ब्लॉगर से पुस्तक लेखक के रुप में रूपांतरित नहीं कर पाया. शायद पुस्तक लिखने के बाद उसका प्रकाशक तलाशने और उसकी बिक्री की जद्दोजहद करने का मुझमें माद्दा नहीं था/है. या फिर यह शुद्ध आलस्य ही है.\nब्लॉग के आंकड़े और उसका वैश्विक पाठक वर्ग का कुछ देशों तक सीमित होना भी अब (कभी कभी) मायूस करता है. जिस तरह के विषयों पर मैं लिखता हूं, उसमें व्यापक विश्व की रुचि संभव है. पर शायद हिन्दी का प्रसार उन देशों में नहीं है. लगता है, जितना यत्न हिन्दी भाषा की ब्लॉगिंग में किया, उससे कम में अंग्रेजी में ज्यादा बड़ा पाठक वर्ग मिल सकता था. उसके लिए अपने अंग्रेजी लेखन की शैली और शब्द भंडार मुझे विकसित करने होते.\nमानसिक हलचल का स्क्रीनशॉट.\nऔर मेरी हिन्दी का क्या हाल है? हिन्दी के लिक्खाड़ लोग उसे हिन्दी मानते ही नहीं. वह तो “दरेरा” मार कर लिखी गई हिन्दी है. जहां हिन्दी के शब्द मिले वहाँ तक उनसे काम चलाया. न मिलने पर अंग्रेजी या देशज भाषा के शब्द ठेले और जब वह भी न मिले तो शब्द गढ़ लिए. यह शुद्ध भाषा वालों को तो कत्तई पसंद नहीं आता. कुछ मित्र (मेरा अनुमान है) मेरी इस सरासर ढीठ वृत्ति को नापसंद करते हैं, पर शर्मा शर्मी में कुछ कहते नहीं!\nमैं अभी भी सोचता हूं –\nपुस्तक लेखन का यत्न करूँ\nब्लॉग लेखन के लिए हिंदी का अपना शब्द ज्ञान समृद्ध करूँ\nहिन्दी पट्टी वालों से कुछ नेटवर्किंग करूँ, कुछ संपर्क का विस्तार करूँ\nट्विटर, फेसबुक, इन्स्टाग्राम और ब्लॉग में अंग्रेजी का लेखन करूँ. जितना लिख रहा हूँ, उसका करीब एक तिहाई तो करूँ ही.\nपर यह सब सोचना जस का तस रह जाता है. कभी आलस्य, कभी इन्टरनेट की ग्रामीण वातावरण में खटारा स्पीड और कभी इस सम्प्रेषण विधा से ऊब; यह करने में स्पीड ब्रेकर की भूमिका अदा करते हैं.\nThere are some blog posts, quiteafew of them, on which I’ve put in lots of effort, and I feel, very sincerely, some sort of pride. I sometimes get amazed that they came through me.\nSuch posts need to be cherished, chiselled and elaborated. They are loaded with potential. But they need further working on. Afterall, blogging is rough writing – excessively dependent upon pictures instead of creating the scene using words. खुरदरा लेखन.\nपर मजे की बात है कि लेखन की आदत और चाह अब भी जिंदा है. अब भी, जब (शायद) हिंदी ब्लॉगिंग का स्वर्णिम युग समाप्त हो चुका है.\nवैसे मैं ब्लॉग पर ट्रैफिक के आंकड़े देखता हूं तो पाता हूँ कि हिन्दी ब्लॉगिंग के स्वर्णिम (?) काल की बजाय आज उसपर आने वालों की संख्या दैनिक आधार पर तिगुनी है. लोग टिप्पणियाँ नहीं (या बहुत कम) कर रहे हैं; पर पढ़ने वाले पहले से ज्यादा हैं.\nआपको हिन्दी ब्लॉगिंग के बारे में कैसा लगता है?\nअतिवृष्टि की सुबह, अस्पताल में\nमोकालू गुरू का चपन्त चलऊआ- पोस्ट पर री विजिट\n4 thoughts on “अपने ब्लॉग, मानसिक हलचल, पर सोच विचार”\n15-01-2021 at 19:15\nहिन्दी ब्लॉगिग मुझे पसन्द है। पाठकों के लिए शायद ही कभी की। लिखना पसन्द है तो लिखता हूँ और डाल देता हूँ। लोग आते भी हैं। कुछ भले लोग टिप्पणी भी कर जाते हैं। हाँ, मैं ब्लॉगर पर लिखता हूँ।\nआपका ब्लॉग तो रोचक रहता है। पढ़ने में आनन्द आता है तो टिप्पणी भी कर ही देता हूँ। अँग्रेजी में लिखने का विचार हो तो उसमें भी लिखें। अच्छा लेखन पाठक ढूँढ ही लेता है।\n28-09-2019 at 17:22\nस्वानत: सुखाय सब स्वर्णिम है। आप बहुत कर रहे हैं। करते चलिये। असल में वर्डप्रेस में टिप्प्णी उतनी आसानी से नहीं हो पाती है जितना ब्लॉगर में। ब्लॉगर मुझे ज्यादा सरल लगता है। आप बहुत अच्छा लिख रहे हैं। विविधताओं से भरी पोस्ट होती हैं और साथ में आपके कैमरे की आँख भी 🙂\n28-09-2019 at 14:53\nपरस्पर वार्तालाप और टिप्पणियों के अभाव में बहुत अच्छी रचनाएं भी गुमनामी के दौर में चली जाती हैं। कुछ लोग ऐसे भी हैं जो बिना पोस्ट खोले ही सीधा लाइक करके आगे बढ़ जाते हैं, हालांकि ये संख्या बहुत कम है। रचनात्मक आलोचनाओं का दौर अब शायद ही कहीं दिखता है। अंग्रेजी ब्लॉगिंग के विस्तृत बाजार की तरफ आकर्षित होते हिन्दी ब्लॉगर्स स्वयं हिन्दी से विमुख होते जा रहे हैं। ऐसी स्थिति में हिंदी की दुर्गति का रोना रोने से कुछ नहीं मिलने वाला बल्कि यह सोचना होगा कि हिन्दी ब्लॉगर्स ने हिन्दी ब्लॉगिंग को पहचान दिलाने के लिए क्या किया\n28-09-2019 at 18:01\nउस दौर (2007 से 2012) के बीच विभिन्न क्षेत्रों के लोग विभिन्न विशेषज्ञता वाले हिंदी ब्लॉगिंग से इस लिए जुड़े कि अचानक देखा हिन्दी में भी अभिव्यक्त किया जा सकता है. उन्होंने ब्लॉगिंग को बहुत समृद्ध किया.\nबाद में फेसबुक और ट्विटर ने तथा लैपटॉप की बजाय मोबाइल ने ब्लॉग पर लेखन कठिन बना दिया. हिन्दी में लोग फ़ीड एग्रीगेटर के लती थे. वे सर्च इंजन की महारत नहीं हासिल कर पाए.\nबाकी, हिन्दी की सेवा जैसी बात न थी और न है.\nLeaveaReply to Gyan Dutt Pandey Cancel reply\nअभी कहां आराम बदा...\nसाण्डा - धान की खेती\nधनी कैसे व्यवहार करते हैं\nरस्सी बनाने की मशीन - गांव की आत्मनिर्भर सर्क्युलर इकॉनॉमी का नायाब उदाहरण\nपीतल का हण्डा\n508,879 बार पाठक आये।


हनीप्रीत की गिरफ्तारी पर बोले CM खट्टर - Punjab News Times\nHome Haryana हनीप्रीत की गिरफ्तारी पर बोले CM खट्टर\nचण्डीगढ़ (पीएनटी ब्यूरो) : हरियाणा के मुख्यमंत्री मनोहर लाल खट्टर ने हनीप्रीत की गिरफ्तारी को लेकर पंजाब पुलिस पर निशाना साधा है. मुख्यमंत्री ने कहा हनीप्रीत मामले में पंजाब पुलिस की भूमिका संदिग्ध रही है.\nसीएम खट्टर ने कहा कि पंजाब पुलिस के माध्यम से सब कुछ हुआ है. मुख्यमंत्री का कहना था कि पंजाब पुलिस को सूचना देनी चाहिए थी. मगर ऐसा नहीं हुआ. तभी ऐसा लगता है कि दाल में कुछ काला है.\nमुख्यमंत्री खट्टर के अनुसार हनीप्रीत से पूछताछ में सारा खुलासा होगा. सीएम मनोहर लाल ने हनीप्रीत के मामले में पंजाब पुलिस पर गंभीर सवाल उठाए हैं.\nहनीप्रीत के मामले में सीएम ने पंजाब पुलिस पर शक जताते हुए कहा कि जब हनीप्रीत गायब थी, तब कहीं न कहीं पंजाब पुलिस को हनीप्रीत का पता था. पंजाब पुलिस के पास कई गाड़ियां थीं. खट्टर ने साफ कहा कि पंजाब पुलिस की भूमिका जांच के बाद स्पष्ट होगी. उन्होनें बताया कि आज हरियाणा पुलिस पंजाब गई है. जांच के बाद ही स्थिति पूरी तरह स्पष्ट हो पाएगी.\nमुख्यमंत्री के बयान से साफ है कि कहीं न कहीं अब इस मामले में दो राज्यों के बीच सियासत शुरू हो गई है. कांग्रेस शासित पंजाब राज्य की पुलिस पर निशाना साधकर खट्टर ने खुद इसकी शुरूआत कर दी है.\nउधर, कांग्रेस के वरिष्ठ नेता आरपीएन सिंह ने खट्टर के बयान पर पलटवार करते हुए कहा कि वे अपने गिरेबान में झांके. खुद पूरे घटनाक्रम के दौरान खट्टर सरकार की भूमिका सबके सामने है. खुद कुछ ठीक से करते नहीं और सवाल कांग्रेस पर उठाते हैं.


दिल्ली-NCR के बाद अब मुंबई में महंगी हुई CNG और PNG, जानिए क्या हैं नई कीमतें.. | CityNews100\nमुंबई: केंद्र ने पिछले सप्ताह घरेलू स्तर पर उत्पादित गैस की कीमतों में 62 प्रतिशत की भारी बढ़ोतरी की घोषणा की थी. उसके बाद महानगर गैस लिमिटेड (एमजीएल) ने सीएनजी और पाइप वाली रसोई गैस (पीएनजी) की खुदरा कीमत में तत्काल प्रभाव से दो-दो रुपये प्रति किलोग्राम की वृद्धि की है.\nएमजीएल ने एक बयान में कहा कि आपूर्ति पक्ष की लागत में भारी वृद्धि को देखते हुए कंपनी सीएनजी के आधार मूल्य में दो रुपये प्रति किलोग्राम और घरेलू पीएनजी में दो रुपये प्रति इकाई या एससीएम की वृद्धि करने को बाध्य है. यह देखते हुए कि अब री-गैसीफाइड तरलीकृत प्राकृतिक गैस की कीमत भी ऐतिहासिक ऊंचाई पर है. एमजीएल ने कहा कि इन संयोजनों के परिणामस्वरूप गैस की खरीद की लागत में उल्लेखनीय वृद्धि हुई है. इसने चलते कंपनी कीमत संशोधन का बोझ ग्राहकों पर डालने को बाध्य हुई है.\nमुंबई में सभी करों सहित अब सीएनजी 54.57 रुपये प्रति किलोग्राम हो गई है. वहीं पीएनजी का स्लैब एक के ग्राहकों के लिए 32.67 रुपये/एससीएम और स्लैब दो ग्राहकों के लिए 38.27 रुपये/एससीएम होगा. इस मूल्य संशोधन के बाद भी सीएनजी, पेट्रोल के मुकाबले 65 प्रतिशत और डीजल की तुलना में 44 प्रतिशत सस्ती बैठेगी. घरेलू पीएनजी, एलपीजी के मुकाबले 34 प्रतिशत सस्ती है.


ATM is cashless whenever you go there know why - ATM पर आपके पहुंचते ही हो जाता है कैश खत्म ? यह है उसकी असली वजह - Jansatta\nगुप्‍त नहीं था पीएम नरेंद्र मोदी का नोट बंद करने का फैसला? कानपुर के पत्रकार ने 13 दिन पहले ही छाप दी थी खबर\nATM पर आपके पहुंचते ही हो जाता है कैश खत्म ? यह है उसकी असली वजह\nमोदी सरकार द्वारा 500-1000 के नोट बंद करने से बाद से एटीएम पर भीड़ है। लोग एटीएम जाते हैं लेकिन कैश पहले ही खत्म हो चुका होता है।\nजनसत्ता ऑनलाइन November 12, 2016 16:11 pm\nएक एटीएम की तस्वीर जिसमें कैश खत्म हो चुका है। PTI Photo\nमोदी सरकार द्वारा 500-1000 के नोट बंद करने से बाद से एटीएम पर भीड़ है। लोग एटीएम जाते हैं लेकिन कैश पहले ही खत्म हो चुका होता है। इसके पीछे एक बड़ा कारण है। दरअसल एक एटीएम में अबतक 1000,500 और 100 के नोट रखे जा सकते थे। ऐसे में अगर सारे नोट 1000 के डाले जाएंगे तो कुल मिलाकर 88 लाख रुपए एक बार में एटीएम में आ सकते हैं। एक आम एटीएम में कुल चार कैसेट होती हैं। हर कैसेट में नोट के 22 पैकेट रखे जा सकते हैं। हर पैकेट में 100-100 नोट होते हैं। लेकिन अब एटीएम में 500 के नोट डाले नहीं जा रहे। एटीएम से जो भी कैश निकल रहा है वह 100-100 के नोटों में निकल रहा है। ऐसे में एक बार में एटीएम में कुल 8.8 लाख रुपए कैश रखा जा सकता है। अंदाजा लगाइए कि हर शख्स एटीएम पहुंचकर 2000 रुपए निकालता है। ऐसे में एटीएम उसे 20 नोट निकालकर देगा। यानी एटीएम पूरे दिन में कुल 440 ट्रांसएक्शन ही कर पाएगा।\nआपने भी गौर किया होगा कि हर एटीएम पर रोज 440 से ज्यादा लोग पहुंच रहे हैं। इस वजह से कैश मिलने में दिक्कत हो रही है। वहीं एटीएम मशीन में पैसा डालने वाले लोगों की परेशानी भी बढ़ रही है। दरअसल 2000 के नोटों को साइज अलग है। ऐसे में मशीनों में भी उस हिसाब से बदलाव करने हैं। अभी2लाख से ज्यादा एटीएम में यह काम होना बाकी है।\nरिजर्व बैंक ऑफ इंडिया लोगों की मदद की हरसंभव कोशिश कर रहा है। एक अधिकारी ने बताया कि दो हफ्ते में एटीएम सर्विस को सुधारने का काम पूरा कर लिया जाएगा। 18 नवंबर 2016 से कैश की लिमिट को 4000 रुपए करने की बात भी कही जा रही है। फिलहाल एक दिन की लिमिट 2000 रुपए है।


July 20, 2021 3:49 pm July 20, 2021 3:51 pm\nन्यूज़ रिपोर्टर लैलूंगा ब्लाक-रमेश चौहान\nरायगढ़। लैलूंगा थाना क्षेत्र के मुडा़गांव में तीन भाइयों ने मिलकर एक ग्रामीण को पीट- पीटकर मौत के घाट उतार दिया। मृतक का कसूर बस इतना था कि उसने खेत में लगी उड़द की फसल पर ट्रैक्टर चलाने का विरोध किया था। जिससे ताव में आकर तीन भाइयों ने मिलकर उसकी बेदम पिटाई कर मौत की नींद सुला दी। सूचना के बाद लैलूंगा पुलिस ने आरोपियों को गिरफ्तार कर लिया है ।\nमिली जानकारी अनुसार पीड़ित परिवार ने थाने में इसकी रिपोर्ट दर्ज की। मुडा़गांव के बस्ती रामनाथपुर निवासी दिलेश्वर डेल्की सोमवार सुबह अपने खेत पर काम कर रहा था । तभी उसके खेत में एक ट्रैक्टर घुसा हुआ था जिससे खेत में लगी उड़द की फसल खराब हो गई थी। कुछ देर बाद सुबह लगभग9बजे राजू डेल्की उसने बताया कि ट्रैक्टर उसी का है। इस पर दोनों के बीच विवाद हुआ थोड़ी देर में राजू के दोनों भाई नरेंद्र और उपेन्द्र आ गए । तीनों भाइयों ने मिलकर ग्रामीण से मारपीट शूरु कर दी। फावड़े डंडे से मारकर ग्रामीण की हत्या कर दी मौके पर ही उसकी मौत हो गई।\npreviousछत्तीसगढ़ / नक्सलियों के साथ आईटीबीपी का मुठभेड़..! एक जवान घायल, एक शहीद..!\nnextमौसम विभाग ने इन जिलों को किया अलर्ट..! कहा-भारी वर्षा होने की सम्भावना..!


राकेश रोशन के ऑपरेशन के बाद ऋतिक ने शेयर की तस्वीरें – Hindi News | Tahlka News\nहाल ही में ऋतिक ने अपने इंस्टाग्राम अकाउंट से कुछ और भी तस्वीर शेयर की है जिसमे राकेश रोशन को स्वस्थ देखा जा सकता है. इन फोटो को शेयर कर ऋतिक ने कैप्शन में लिखा है कि- ‘रुक नहीं सकते हैं न रुकेंगे. हम फिर से शुरुआत करेंगे.’इन तस्वीर में राकेश रोशन अपने परिवार के साथ बहुत खुश नजर आ रहे हैं.\nगौरतलब है कि ऋतिक ने बीते मंगलवार एक तस्वीर शेयर करते हुए अपने पिता के कैंसर की खबर दी थी. उन्होंने लिखा था कि, ‘मैंने आज सुबह अपने पिता से इस तस्वीर के लिए कहा. मुझे पता था कि वह सर्जरी के दिन भी जिम नहीं छोड़ेंगे. वह सबसे मजबूत इंसान हैं जिन्हें मैं जानता हूं. उन्हें कुछ हफ्ते पहले ही गले के कैंसर होने का पता चला. इस जंग से पहले वह पूरे जज्बे से भरे हुए हैं. हमारा परिवार खुशकिस्मत है कि हमारे पास उनके जैसा नेतृत्वकर्ता है.’\nRelated Itemsराकेश रोशन के ऑपरेशन के बाद ऋतिक ने शेयर की तस्वीरें


एफएम रेडियो पर बीबीसी यानि हिंदी जन से दूर बीबीसी\nThursday, 27 January 2011 17:21 शेष नारायण सिंह भड़ास4मीडिया - कहिन\nब्रिटिश ब्राडकास्टिंग कारपोरेशन के कई सेक्शन बंद किये जा रहे हैं. दुर्भाग्य की बात यह है कि हिन्दी सर्विस में भी बंदी का ऐलान कर दिया गया है. इसका मतलब यह हुआ कि बीबीसी रेडियो की हिंदी सर्विस को मार्च के अंत में बंद कर दिया जाएगा. बीबीसी की हिन्दी सेवा का बंद होना केवल एक व्यापारिक फैसला नहीं है.\nयह संस्कृति को प्रभावित करने वाला इतिहास का ऐसा मुकाम है जिसकी धमक बहुत दिनों तक महसूस की जायेगी. हालांकि इस बात में भी दो राय नहीं है कि बीबीसी की हिंदी सर्विस ने अपना वह मुकाम खो दिया है, जो उसको पहले हासिल था. पहले के दौर में बीबीसी की ख़बरों का भारत में बहुत सम्मान किया जाता था. 1975 में जब इमरजेंसी लगी और भारत की आकाशवाणी और दूरदर्शन इंदिरा सरकार की ढपली बजाने लगे तो जो कुछ भी सही खबरें इस देश के आम आदमी के पास पहुंचीं वे सब बीबीसी की कृपा से ही पहुंचती थीं. इसके अलावा भी देश के हिन्दी भाषी इलाकों में रेडियो के श्रोताओं का एक बहुत बड़ा वर्ग है, जिसकी रोज़मर्रा की ज़िंदगी में बीबीसी रेडियो पर हिन्दी खबरें सुनना एक ज़रूरी काम की तरह है. उत्तर प्रदेश और बिहार में पढ़े-लिखे लोगों का एक बहुत बड़ा वर्ग है जिसके लिए कोई भी सूचना खबर नहीं बनती, जब तक कि उसे बीबीसी पर न सुन लिया जाए. इस तरह की संस्था का बंद होना निश्चित रूप से इस देश के लिए दुःख की बात है.\nपता चला है कि बीबीसी हिन्दी की वेब खबरों का सिलसिला जारी रहेगा. लेकिन अभी वेब का नाम उतना नहीं है कि वह लोगों की आदत में शुमार हो सके. अपने देश में बीबीसी की विश्वसनीयता बहुत ज्यादा थी. हालांकि बाद के दिनों में यह थोड़ी कम हो गयी थी लेकिन पत्रकारिता के सर्वोच्च मानदंडों का वहां हमेशा ख्याल रखा जाता था. मैंने अपने बचपन में देखा था कि जब दो लोग बहस कर रहे हों और बात सहमति पर न पहुंच रही हो तो कोई एक पक्ष बीबीसी का नाम लेकर बहस को समाप्त कर देता था. अगर आप मेरी बात नहीं मान रहे हैं और मैं कह दूं कि मैंने यह बात बीबीसी पर सुनी है तो अगले की हिम्मत नहीं पड़ती थी कि बहस को आगे बढाए.\nपहले के ज़माने में चुनाव पूर्व सर्वे या एक्जिट पोल नहीं होते थे. ज़्यादातर अखबार अपने आकलन देते थे और बीबीसी ने अगर कभी कोई आकलन दे दिया तो उस पर सबको विश्वास हो जाता था. बीबीसी का इस्तेमाल आरएसएस ने भी खूब किया. 1991 में जब मुलायम सिंह यादव ने बाबरी मस्जिद ढहाने के लिए जुटी भीड़ पर गोलियां चलवा दी थीं तो आरएसएस के प्रिय अखबारों ने खबर दी कि अयोध्या में सरजू नदी में इतना खून बह गया था कि वह लाल हो गयी थी तो उन खबरों का तब तक विश्वास नहीं किया गया जब तक कि उन खबरों के साथ-साथ यह अफवाह फैलाने वालों को नहीं लगाया गया. भाइयों ने अफवाह फैला दी कि यह खबर बीबीसी पर सुनी गयी थी. पूरा देश तो बीबीसी सुनता नहीं लेकिन बीबीसी के नाम पर इस देश का आम आदमी झूठ पर भी विश्वास कर लेता था.\nनेताओं ने कई बार देश में दंगे फैलाने के लिए बीबीसी का इस्तेमाल किया है. अफवाह फैला दी जाती थी कि फलां खबर बीबीसी पर सुनी है बस फिर क्या था. उस खबर को सच मान कर प्रतिक्रिया होती थी और कई बार तो दंगे भी शुरू हो जाते थे. इंदिरा गाँधी की मौत की खबर सबसे पहले बीबीसी ने ही दी थी और उसके बाद जो सिखों का क़त्ले आम कांग्रेस के दिल्ली वाले नेताओं ने करवाया, उसमें भी बीबीसी का इस्तेमाल किया गया. हुआ यह कि दुष्टों ने प्रचार करवा दिया कि बीबीसी में खबर आई है कि कुछ इलाकों में सिखों ने इंदिरा गाँधी के क़त्ल के बाद मिठाई बांटी. ऐसा बीबीसी ने कभी नहीं कहा था लेकिन उस पर लोगों का भरोसा इतना था कि बात फैल गयी. यहाँ इन बातों को बताने का उद्देश्य केवल इतना है कि कि बीबीसी इस देश में हमेशा ही एक भरोसेमंद संवाद का सोर्स रहा है और अब उसके बंद हो जाने पर ग्रामीण भारत में खबरें सुनने और विश्वास करने का फैशन बदल जाएगा.\nएक व्यक्तिगत अनुभव भी है. मेरी आवाज़ बीबीसी के सुबह के प्रोग्राम में कई साल तक सुनी जाती रही थी. कई बार ऐसा हुआ कि जब भी मैंने किसी ट्रेन में या किसी पूछताछ दफ्तर में बात की तो लोगों ने आवाज़ पहचान ली और सम्मान दिया. यह मेरा निजी सम्मान नहीं होता था. यह बीबीसी की विश्वसनीयता पर आम आदमी के भरोसे की मुहर लगती थी. अब वह सब नहीं होगा. अप्रैल के बाद से बीबीसी की हिन्दी सर्विस इतिहास के कोख में जा छुपेगी. हालांकि बीबीसी के एफएम रेडियो पर हिन्दी बोली तो जायेगी, लेकिन बीबीसी हिन्दी के खबरें अब इस देश के हिन्दी जानने वाले के लिए सपना हो जायेंगी. इतिहास हो जायेंगी.


Takeapledge to use power properly, don't misuse it at all | शक्ति के सदुपयोग का संकल्प लें, उसका दुरुपयोग बिलकुल ना करें - Dainik Bhaskar\nTake A Pledge To Use Power Properly, Don't Misuse It At All\nपं. विजयशंकर मेहता का कॉलम:शक्ति के सदुपयोग का संकल्प लें, उसका दुरुपयोग बिलकुल ना करें\nजिसे हवा ओढ़कर सोने का अभ्यास हो जाए, उसका कोई भी मौसम क्या बिगाड़ पाएगा। यही हवा प्राण भी कहलाती है। यदि अपने आंतरिक शरीर में प्राण का संचरण ठीक ढंग से कर लिया तो बाहर की विपरीत परिस्थितियां भी ज्यादा परेशान नहीं कर पाएंगी। नवरात्र के तीसरे दिन एक संदेश मिलता है कि संसार से भागना भी नहीं है। फिर, संसार में रहते हुए अपने बाहर और भीतर की शक्ति का संतुलन कैसे बनाएं? जैसे ही भीतर शक्ति जागती है, हम बाहर की दुनिया के लिए उसका दुरुपयोग करने लगते हैं और बाहरी शक्तियों को भीतर ले आते हैं।\nकितना बाहर ले जाना, कितना भीतर लाना इसका विवेक जागता है नवरात्र में। देवी भागवत पुराण में एक कथा आती है। नर और नारायण जो कि विष्णु के अवतार थे, तपस्या कर रहे थे। इंद्र घबराए तो कामदेव से कहा इनकी तपस्या भंग करो, वरना ये मेरा आसन ले लेंगे। कामदेव अप्सराएं लेकर पहुंच गए।\nनारायण ने देखा तो मन में हल्का सा अहंकार जाग गया। जांघ पर हाथ का प्रहार किया और वहीं से एक कन्या उत्पन्न कर कामदेव से कहा- जाओ.., अपने राजा को हमारी ओर से यह भेंट दे दो। इस पर नर ने समझाया हमारी शक्ति का उपयोग इस तरह अहंकार के प्रदर्शन में न करें। बात नारायण को समझ में आ गई और हमें भी समझ लेना चाहिए कि इस बार की नवरात्र में शक्ति के सदुपयोग का संकल्प लेंगे, उसका दुरुपयोग बिलकुल नहीं करेंगे।


सॉफ्ट हिंदुत्व की राह पर प्रियंका? कुंभ में डुबकी के साथ करेंगी सियासी पारी का आगाज - Priyanka gandhi vadra to assume charge of congress general secretary for east uttar paradesh on february4after takingahol - AajTak\nप्रियंका गांधी कांग्रेस अध्यक्ष और अपने भाई राहुल गांधी के साथ4फरवरी को प्रयागराज में संगम में डुबकी लगाएंगी. इसके बाद वह अपने राजनीतिक करियर की औपचारिक शुरुआत करेंगी. चार फरवरी को कुंभ का दूसरा शाही स्नान है. इसी दिन मौनी अमावस्या भी है.\nनई दिल्ली, 26 जनवरी 2019, अपडेटेड 23:39 IST\nप्रियंका गांधी कांग्रेस महासचिव का पद संभालने से पहले कुंभ में पवित्र स्नान कर करती हैं. समाचार एजेंसी आईएएनएस के मुताबिक प्रियंका गांधी कांग्रेस अध्यक्ष और अपने भाई राहुल गांधी के साथ4फरवरी को प्रयागराज में संगम में डुबकी लगाएंगी. इसके बाद वह अपने राजनीतिक करियर की औपचारिक शुरुआत करेंगी. चार फरवरी को कुंभ का दूसरा शाही स्नान है. इसी दिन मौनी अमावस्या भी है. रिपोर्ट के मुताबिक इसके बाद प्रियंका गांधी लखनऊ में राहुल के साथ एक साझा प्रेस कॉन्फ्रेंस भी करेंगी.


ओशो गंगा/ Osho Ganga: ज्‍यों कि त्‍यों रख दीन्‍हीं चदरियां--(पंच महाव्रत)--प्रवचन--12\nज्‍यों कि त्‍यों रख दीन्‍हीं चदरियां--(पंच महाव्रत)--प्रवचन--12\nदिनांक 16 नवंबर 1970,\nआचार्य श्री, काम-ऊर्जा को ध्यान और समाधि की दिशा में रूपांतरित करने की साधना में तंत्र का क्या योगदान है? कृपया इसकी रूप-रेखा प्रस्तुत करें।\nतंत्र अद्वैत दर्शन है। जीवन को उसकी समग्रता में तंत्र स्वीकार करता है--बुरे को भी, अशुभ को भी, अंधकार को भी। इसलिए नहीं कि अंधकार अंधकार रहे, इसलिए नहीं कि बुरा बुरा रहे, इसलिए नहीं कि अशुभ अशुभ रहे, बल्कि इसलिए कि अशुभ के भीतर भी रूपांतरित होकर शुभ होने की संभावना है। अंधकार भी निखर कर प्रकाश हो सकता है। और जिसे हम पदार्थ कहते हैं, वह भी अपनी परम गहराइयों में परमात्मा के अतिरिक्त और कुछ भी नहीं है।\nतंत्र अद्वैत है। उस एक की ही स्वीकृति है। वह जो बुरा है, वह भी उस एक का ही रूप है। वह जो अशुभ है, वह भी उस एक का ही रूप है। तंत्र के मन में निंदा किसी की भी नहीं है। कंडेमनेशन है ही नहीं।\nजी.एम.एन.टारेल ने एक किताब लिखी है, "ग्रेड्स आफ सिग्नीफिकेंस', महत्ता की सीढ़ियां या महत्ता के सोपान। तंत्र की दृष्टि में जीवन में जो फर्क हैं, वह महत्ता के सोपानों के फर्क हैं। लेकिन पहली सीढ़ी भी मंदिर की अंतिम सीढ़ी का ही हिस्सा है। यदि पहली सीढ़ी हटा दी जाये तो मंदिर की अंतिम सीढ़ी तक पहुंचने का कोई उपाय नहीं है। जमीन के नीचे छिपी हुई कुरूप जड़ें भी आकाश में खिले हुए फूलों के प्राण हैं। और अगर कुरूप, अंधकार में डूबी हुई जड़ों को काट दिया जाये, तो आकाश में खिलनेवाले सुंदर फूलों की कोई संभावना नहीं। मंदिर की बुनियाद में पड़े हुए बेढंगे पत्थर ही मंदिर के शिखर पर चढ़े हुए स्वर्ण-कलश को संभाले हुए हैं। उन्हें इनकार कर दिया जाये, तो स्वर्ण-कलश भी जमीन पर धूल-धूसरित होकर गिर पड़ता है।\nतंत्र, जीवन को उसकी समग्रता में स्वीकार करता है। इस बात को पहले समझ लेना जरूरी है। क्योंकि इसी आधार पर तंत्र ने काम-ऊर्जा के रूपांतरण के विज्ञान को विकसित किया है। तंत्र की दृष्टि में काम-ऊर्जा दिव्य-ऊर्जा का पार्थिवीकरण है। तंत्र की दृष्टि में सेक्स एनर्जी, काम-ऊर्जा, ब्रह्म की ही पहली सीढ़ी है।\nइसका अर्थ यह नहीं है कि तंत्र चाहता है कि व्यक्ति काम में डूबा रहे। इसका इतना ही अर्थ है कि हम जहां खड़े हैं, यात्रा वहीं से करनी पड़ेगी; और हम जहां खड़े हैं अगर वह भूमि, उस भूमि से नहीं जुड़ी है जहां हमें पहुंचना है, तो फिर यात्रा का कोई उपाय नहीं। मनुष्य काम में खड़ा है।\nमनुष्य काम में, काम की भूमि में, मौजूद है। जहां हम अपने को प्रकृति की तरफ से पाते हैं, वह बिंदु काम का, सेक्स का बिंदु है। प्रकृति हमें वहीं खड़ा किए हुए है। कोई भी यात्रा इस बिंदु से ही होगी। अब इस बिंदु से हम दो तरह की यात्रा कर सकते हैं।\nएक, जो साधारणतः लोग करने की कोशिश करते हैं, लेकिन कभी कर नहीं पाते, वह यह कि हम अपनी स्थिति से लड़ना शुरू कर दें। हम जहां खड़े हैं, उस भूमि के दुश्मन हो जायें, अर्थात हम अपने ही दुश्मन हो जायें और अपने को ही दो हिस्सों में खंडित कर लें। एक वह हिस्सा, जिसकी हम निंदा करते हैं, जो हम हैं। और एक वह हिस्सा जिसकी हम प्रशंसा करते हैं, जो हम अभी नहीं हैं, जो हम होना चाहते हैं। हम अपने को दो हिस्सों में तोड़ लें: जो है और जो होना चाहिए।\nऔर जब भी कोई व्यक्ति अपने को ऐसे दो खंडों में तोड़ता है तो पहली तो बात यह समझ लेनी चाहिए कि जिसे वह इनकार कर रहा है वही वह है, और जिसे वह स्वीकार कर रहा है वही वह नहीं है। उसका सारा जीवन अब एक बहुत बेहूदे, एब्सर्ड संघर्ष में उतर जाएगा। जो वह नहीं है, समझना चाहेगा कि मैं हूं, और जो वह है उसे इनकार करना चाहेगा कि वह मैं नहीं हूं। ऐसे व्यक्ति केवल विक्षिप्त हो सकते हैं। तंत्र की दृष्टि में यह अंतर-कलह है।\nअगर कोई ब्रह्मचर्य तक पहुंचना चाहता है तो काम से लड़कर नहीं, क्योंकि तंत्र कहता है कि स्वयं से लड़कर तो हम कहीं भी नहीं पहुंच सकते हैं। लड़ेगा कौन? लड़ेगा किससे? हम एक हैं। लड़ने का अर्थ है, अपने को दो खंडों में बांटना होगा। वह सीजोफ्रेनिक है। इस तरह व्यक्ति दो खंडों में टूटकर विक्षिप्त होगा। उससे स्प्लिट पर्सनाल्टी पैदा होगी। सिर्फ हमारे भीतर खंड-खंड छितर जाएंगे। तंत्र कहता है कि काम को ही रूपांतरित करना है ब्रह्मचर्य तक, काम की ही शक्ति को ले जाना है ब्रह्म तक। वही काम की शक्ति जो दूसरे तक दौड़ती है, उसे पहुंचाना है स्वयं तक। वही काम की शक्ति जो दूसरे की आकांक्षा करती है, उससे ही आकांक्षा करवानी है स्वयं की गहराइयों की। वही काम की शक्ति जो छुद्र सुख को खोजती है, उसी काम-शक्ति को मोड़ देना है विराट, अनंत आनंद की ओर, शाश्वत की ओर, मुक्ति की ओर। तंत्र की इस दृष्टि को मैं अद्वैत की दृष्टि कहता हूं।\nवे सारे लोग जो जीवन को कलह की भाषा में, कांफ्लिक्ट की भाषा में देखते हैं, द्वैतवादी हैं, डुआलिस्ट। वे मानते हैं कि जीवन में दो तत्व हैं, और दोनों को लड़ाना है। शरीर को लड़ाना है आत्मा से, परमात्मा को लड़ाना है प्रकृति से, काम को लड़ाना है ध्यान से। लड़ाने की ही भाषा में उनके सारे चिंतन का जाल फैलता है। ऐसे लड़ानेवाले लोग जीवन के सत्य को नहीं जानते।\nतंत्र कहता है, लड़ाना नहीं है, रूपांतरित करना है, ट्रांसफार्म करना है, जो हमारे पास है। आज विज्ञान भी तंत्र की बात से सहमत है। क्योंकि विज्ञान ने अगर इधर तीन सौ वर्षों में कुछ भी मौलिक सिद्धांतों की घोषणा की है तो उनमें एक सिद्धांत यह है कि ऊर्जा का हनन नहीं हो सकता। एनर्जी को नष्ट नहीं किया जा सकता। ऊर्जा को नष्ट करने का कोई उपाय ही नहीं है। हम सिर्फ बदल सकते हैं, विनष्ट नहीं कर सकते। एक रेत के छोटे-से कण को भी विज्ञान की महत्तम से महत्तम शक्ति नष्ट नहीं कर सकती, जो उस रेत के कण में छिपा है। हां, उसे रूपांतरित कर सकती है; उसे दूसरा रूप दे सकती है। दूसरा फार्म, दूसरी आकृति, दूसरा जीवन, दूसरा जगत, सब कुछ बदला जा सकता है, लेकिन उस रेत के छोटे से कण में जो ऊर्जा, जो एनर्जी छिपी है उसे नष्ट नहीं किया जा सकता। विज्ञान कहता है, इस जगत में कुछ भी विनष्ट नहीं होता है।\nइसका दूसरा पहलू भी है। इस जगत में किसी भी चीज की सृष्टि नहीं होती। न कुछ मिटता है, न कुछ बनता है, सिर्फ रूपाकृतियां बदलती हैं। बीज था, वृक्ष हो जाता है। बीज मिट जाता है, लेकिन हमारे देखने की कमी के कारण। बीज मिटता नहीं, बीज में छिपी ऊर्जा वृक्ष बन जाती है। फिर कल वृक्ष मर जाता है, मिट जाता है, और हजारों बीजों को अपने पीछे फिर छोड़ जाता है। ऊर्जा सिर्फ रूप बदलती रहती है, ऊर्जा नष्ट नहीं होती है। न कुछ बनता है जगत में, न कुछ मिटता है।\nइसलिए जो लोग बनाने-मिटाने की भाषा में सोचते हैं, वे अवैज्ञानिक ढंग से सोचते हैं। सेक्स को मिटाया नहीं जा सकता, लेकिन एक अर्थों में सेक्स बिलकुल विदा हो सकता है, जैसे बीज विदा हो गया। आज कहां है वह बीज जो कल था? अब वह वृक्ष है। अगर बीज को खोजने जाएंगे तो कहीं भी उसे खोज नहीं सकेंगे। कहा जा सकता है, बीज मिट गया। लेकिन गलत होगी वह भाषा। बीज मिटा नहीं, रूपांतरित हो गया। क्योंकि जहां बीज था, वहां अब वृक्ष है; जो बीज था, वही अब वृक्ष है।\nब्रह्मचर्य सेक्स का विनाश नहीं है, ब्रह्मचर्य वहां है अब, जहां कल काम था। जहां कल काम की ऊर्जा बाहर की तरफ दौड़ रही थी, आज वहां वही ऊर्जा ब्रह्मचर्य बनकर भीतर की तरफ दौड़ी चली जा रही है। जहां कल तक जिस ऊर्जा की गति बहिर्गामी थी, वही ऊर्जा की गति अब अंतर्गामी हो गई है। जो ऊर्जा केंद्र से परिधि की तरफ दौड़ती थी, अब परिधि से केंद्र की तरफ दौड़ने लगी है। लेकिन ऊर्जा वही है। ऊर्जा विनष्ट नहीं होती है। तंत्र ने इस घोषणा को विज्ञान की आधुनिक समझ के बहुत पहले मनुष्य को दिया है।\nतंत्र कहता है, किसी शक्ति को नष्ट करने के पागलपन में मत पड़ जाना, अन्यथा स्वयं ही टूटोगे, बिखरोगे, शक्ति को नष्ट नहीं कर पाओगे। इसलिए जो लोग भी काम से लड़ेंगे, वे ब्रह्मचर्य को उपलब्ध नहीं होते, सिर्फ विकृतियों को, परवर्सन को उपलब्ध होते हैं। जो व्यक्ति भी अपने काम से संघर्षरत हो जायेगा, शत्रुता पाल लेगा...और हममें से अधिक लोग काम से शत्रुता पाले हुए हैं।\nअसल में हम या तो शत्रुता पालना जानते हैं या मित्रता पालना जानते हैं। दोनों के बीच में ठहरना हम नहीं जानते। या तो हम पागल की तरह मित्र बन जाते हैं या हम पागल की तरह शत्रु बन जाते हैं, लेकिन हमारा पागलपन कायम रहता है। हम कभी भी तटस्थ होकर नहीं देख पाते।\nतंत्र कहता है, काम को तटस्थ होकर देखना पहला सूत्र है। काम को मित्र की तरह मत देखो, शत्रु की तरह मत देखो; काम को भोगने योग्य की भांति मत देखो, काम को त्यागने योग्य की भांति मत देखो। काम को देखो एक शुद्ध ऊर्जा की भांति, एक प्योर एनर्जी की भांति। वह सत्य भी है। मित्रता, शत्रुता हमारे दृष्टिकोण हैं, तथ्य नहीं हैं। मित्रता, शत्रुता हमारी व्याख्याएं हैं, इंटरप्रिटेशन्स हैं, तथ्य नहीं हैं। तथ्य तो इतना ही है कि वह एक ऊर्जा, एक विराट ऊर्जा, जो बाहर की तरफ फैलती चली जाती है, जो दूसरे की मांग करती है, जो विरोधी की मांग करती है, इस ऊर्जा को ऊर्जा की तरह देखें। तंत्र का यह पहला सूत्र है।\nऔर इसे ऊर्जा की तरह देखते ही सारी दृष्टि बदल जाती है। क्योंकि तब न हम भोगने को आतुर हैं, न हम त्यागने को आतुर हैं। जो त्यागने को आतुर है, वह हारा हुआ भोगी है, थका हुआ भोगी है, ऊबा हुआ भोगी है, परेशान हुआ भोगी है। वह भोगी ही है, जो अब त्याग की बात कर रहा है। लेकिन जब भोग से ऊब गया आदमी तो त्याग पर कितने दिन रुकेगा कि न ऊब पाये?\nजो भोग से ऊब गया है, वह जल्दी ही त्याग से भी ऊब जाएगा। जब भोग तक से ऊब रहे हैं, तो त्याग से कैसे बच सकेंगे ऊबने से? त्याग उसी भोग का दूसरा पहलू है, वह उसी सिक्के की दूसरी तस्वीर है। जब एक पहलू से ऊब गए हैं, तब दूसरे पहलू से भी ऊब जाएंगे।\nइसे थोड़ा समझ लेना जरूरी है, क्योंकि यह काम-ऊर्जा के रूपांतरण के लिए अनिवार्य समझ बनेगी।\nप्रत्येक काम के कृत्य के दो पहलू हैं। प्रत्येक कृत्य के ही दो पहलू हैं। काम-कृत्य के भी दो पहलू हैं। उदाहरण से समझें कि भूख लगी है, खाने के लिए आतुर हैं, पागल हैं, सब दांव पर लगा सकते हैं। फिर भोजन कर लिया है। फिर भोजन करने के बाद भोजन को बिलकुल भूल जाते हैं, फिर भोजन की कोई याद नहीं रह जाती। और अगर ज्यादा भोजन कर लिया तो जिस भोजन के लिए पागल थे, उसी भोजन को वोमिट करने की, वमन करने की इच्छा पैदा हो जाती है। जिस भोजन के लिए दीवाने थे, उसी से अरुचि पैदा हो जाती है। जिस भोजन के लिए सब कुछ दांव पर लगाने के लिए तैयार थे, अब उसी के प्रति मन में बड़ा तिरस्कार और निंदा पैदा हो जाती है। चित्त की प्रत्येक वृत्ति, भूख और प्यास के दो पहलू हैं--प्यास की स्थिति और फिर प्यास के पूरे हो जाने की स्थिति।\nठीक ऐसे ही काम जब मांग करता है मन में, तब आदमी विक्षिप्त और पागल होकर काम के पीछे दौड़ता है। फिर काम एक शिखर तक ले जाता है, जहां सिर्फ शक्ति क्षीण होती है, और व्यक्ति वापस उदासी के गङ्ढे म? गिर जाता है। उस उदासी के गङ्ढे में अब वह काम के विरोध में सोचता है। ऐसा भोगी खोजना मुश्किल है जो भोग के बाद त्याग की भाषा में न सोचता हो।\nत्याग जो है वह काम की ही पृष्ठभूमि में सोचा गया खयाल है। त्याग जो है वह काम का ही पश्चात्ताप है, रिपेंटेंस है। त्याग जो है वह खोयी गई शक्ति के लिए किया गया दुख है। सभी भोगी काम की तृप्ति के बाद त्याग का, रिनंसिएशन का, विषाद का, उपेक्षा का, तिरस्कार का अनुभव करते हैं। पति पत्नी की तरफ पीठ करके जब सो जाता है तो वह पीठ बड़ी सूचक है। पत्नी उस पीठ की सूचना को भी समझती है, इसलिए पत्नी पीठ के पीछे निरंतर रोती है। क्योंकि क्षण भर पहले यही व्यक्ति पागल था और यही व्यक्ति क्षण भर के बाद पीठ कर लिया है। और यही व्यक्ति अब ऐसा उदास और थका और परेशान है, जैसे दोबारा अब इसकी यह मांग नहीं उठनेवाली है। चौबीस घंटे में, अड़तालीस घंटे में, शक्ति और उम्र के अनुसार मांग फिर पकड़ लेगी, फिर भोग का चित्त खड़ा हो जाएगा, और वह पिछला सब पश्चात्ताप भूल जाएगा जो उसने कल तक किये थे। और फिर पश्चात्ताप, और पश्चात्ताप के क्षण में वह भोग की सब आकांक्षाएं, स्वप्न, सुख की कामनाएं, सब भूल जायेगा जो उसने जिंदगी भर की हैं।\nत्याग और भोग एक सिक्के के दो पहलू हैं। प्रत्येक व्यक्ति चौबीस घंटे में निरंतर त्याग और भोग के पेंडुलम में घूमता रहता है। कुछ लोग फिर इसमें से एक को पकड़ लेते हैं। कुछ लोग भोग को पकड़ लेते हैं तो वे वेश्यागृहों में पड़े रह जाते हैं। कुछ लोग इसमें से दूसरे सिक्के को, पश्चात्ताप को पकड़ लेते हैं, तो मोनेस्ट्रीज में, आश्रमों में बैठ जाते हैं। लेकिन ये दोनों ही उस सिक्के के एक-एक हिस्से को पकड़े हुए हैं जिसमें दूसरा पहलू पीछे छिपा है।\nइसलिए मोनास्ट्री में भागा हुआ व्यक्ति, आश्रम में भागा हुआ व्यक्ति अपने चित्त में रोज-रोज काम की तरंगों को उठता हुआ अनुभव करेगा। पुकार आती रहेगी उस दूसरे पहलू से, जिसको छोड़ा नहीं गया, सिर्फ दबाया गया है। सिक्के के दोनों पहलू एक साथ छोड़े जा सकते हैं, एक पहलू कभी भी नहीं छोड़ा जा सकता है। ज्यादा से ज्यादा हम एक पहलू को नीचे कर सकते हैं, दूसरे को ऊपर कर सकते हैं। लेकिन अगर हाथ में सिक्का है, तो दूसरा पहलू भी हाथ में है। इसलिए त्यागी निरंतर भोग का आकर्षण अनुभव करता है, और इसलिए त्यागी निरंतर भोग के खिलाफ बोलता रहता है। वह आपको नहीं समझा रहा है, वह अपने को ही समझा रहा है।\nइसलिए दुनिया के समस्त त्यागियों ने भोग को ऐसी गालियां दी हैं कि शक होता है कि उनके चित्त में जरूर ही भोग का आकर्षण रहा होगा, अन्यथा इस तरह की गालियों का कोई प्रयोजन नहीं है। अगर भोग छूट ही गया हो तो उसको गाली देने में भी रस नहीं रह जाएगा। लेकिन अगर त्यागियों के ग्रंथ उठाकर देखें तो बड़ी हैरानी होगी। जिस तरह भोगी प्रशंसा कर रहे हैं, उसी तरह त्यागी निंदा कर रहे हैं।\nभोगी क्यों प्रशंसा कर रहा है? भोगी अपने पश्चात्तापों को मिटाने के लिए प्रशंसा किये चला जा रहा है। वह अपने को समझा रहा है कि पश्चात्ताप व्यर्थ थे। क्षण की कमजोरी थी, बेकार थी। आकर्षण बहुत है, रस बहुत है, स्वर्ग बहुत है। वह अपने पश्चात्तापों को धो डालने के लिए प्रशंसा कर रहा है। और ऐसी प्रशंसा कर रहा है जो सत्य नहीं है। प्रशंसाएं कभी सत्य नहीं होतीं। और त्यागी उससे उलटा निंदा कर रहा है। वह अपने भोग के क्षणों में पाए गए सुख की स्मृतियों को झुठलाने की कोशिश में लगा है। वह कह रहा है, सब गलत है। मन से कह रहा है, झूठ हैं ये बातें, नर्क हैं बिलकुल। मन स्वर्ग की स्मृतियां दिलाता है। वह नर्क कह-कह कर उन स्मृतियों को नष्ट करने में लगा है। लेकिन ये दोनों ही दमन कर रहे हैं। भोगी त्याग का दमन कर रहा है, त्यागी भोग का दमन कर रहा है। ये दोनों ही सप्रेसिव माइंड हैं।\nयह बात भी खयाल में ले लेनी जरूरी है। आमतौर से हम त्यागी को दमनकारी कहते हैं, लेकिन भोगी को हम कभी दमनकारी नहीं कहते। यह गलत बात है। त्यागी भी दमन करता है, भोग का दमन करता है। भोगी भी दमन करता है, अपने पश्चात्तापों, अपने त्यागों का दमन करता है। दोनों ही दमन करते हैं।\nतंत्र कहता है, दमन मत करो, देखो, जानो, पहचानो। इन दोनों के द्वंद्व से बचो। यह द्वैत गलत है। न तो प्रशंसा करो, न निंदा करो। क्योंकि अभी प्रशंसा करोगे तो थोड़ी देर बाद निंदा करोगे। जैसे दिन के पीछे रात और रात के पीछे दिन, ऐसे ही प्रशंसा के पीछे निंदा और निंदा के पीछे प्रशंसा उनका वर्तुल घूम रहा है। तो तंत्र कहता है कि तुम देखो कि दोनों ही व्यर्थ हैं। ऊर्जा को तटस्थ देखो। समस्त ऊर्जा तटस्थ है। न शुभ है, न अशुभ है। न त्यागने योग्य है, न भोगने योग्य है।\nअगर कोई व्यक्ति अपनी जीवन-ऊर्जा को इस दोहरे द्वंद्व से बचाकर देख पाये, तो क्या परिणाम होगा? तो तंत्र कहता है, जैसे ही जीवन-ऊर्जा को कोई ऊर्जा की भांति, जस्ट ऐज एनर्जी, बिना किसी वैल्युएशन के, बिना किसी मूल्यांकन के देखता है, वैसे ही ऊर्जा ठहर जाती है। न तो वह आगे की तरफ जाती है, न तो वह पीछे की तरफ जाती है। न वह बाहर की तरफ जाती और न वह भीतर की तरफ जाती है। क्योंकि ऊर्जा को हम ले जाते हैं; प्रशंसा से बाहर की तरफ ले जाते हैं, निंदा से भीतर की तरफ ले जाते हैं।\nघड़ी के पेंडुलम को हमने घूमते देखा है, लेकिन एक सूत्र खयाल में न आया होगा और वह यह कि जब घड़ी का पेंडुलम बायीं तरफ जाता है तब वह दायीं तरफ जाने की शक्ति अर्जित करता है। और जब वह दायीं तरफ जाता है तब वह बायीं तरफ जाने की शक्ति इकट्ठा करता है। असल में दायीं तरफ जाकर वह बायीं तरफ जाने की तैयारी करता है और बायीं तरफ जाकर दायीं तरफ जाने की तैयारी करता है। उसी हिसाब से वह घूमता रहता है।\nजब आप अपनी काम-ऊर्जा की प्रशंसा कर रहे हैं, तब आप निंदा की तैयारी कर रहे हैं; और जब आप निंदा कर रहे हैं तब आप प्रशंसा की तैयारी कर रहे हैं। यह उलटा खयाल एकदम से समझ में नहीं आता। यह ला आफ रिवर्स इफेक्ट है। यह आदमी के मन में विरोधी ऊर्जा इकट्ठी होती रहती है।\nमैंने सुना है, एक यहूदी फकीर हसीद ने एक किताब लिखी है। वह किताब एक क्रांतिकारी किताब थी और यहूदियों का जो आर्थाडाक्स, रूढ़िग्रस्त वर्ग था, वह बहुत कुपित था उस किताब पर। तो उसने अपने एक भक्त को, अपने एक प्रेमी को वह किताब देकर कहा कि यहूदियों का जो सबसे बड़ा रब्बी है, उसको भेंट कर आओ। वह भक्त बहुत घबराया। उसने कहा, पता नहीं, वह कैसा व्यवहार करे? हसीद फकीर ने कहा, तुम उनके व्यवहार का उत्तर मत देना। वह जो भी व्यवहार करे, उसे ठीक-ठीक आकर मुझे बता देना। और ध्यान रखना कि तुम उनके व्यवहार को रिएक्ट मत करना, नहीं तो तुम ठीक-ठीक खबर न दे पाओगे। तुम सिर्फ देखना कि वह क्या व्यवहार करते हैं। तुम कुछ करने मत लग जाना। अगर वे गाली दें तो तुम गाली का उत्तर मत देना, अगर वह क्रोध करें तो तुम समझाने की कोशिश मत करना। तुम सिर्फ विटनेस, साक्षी रहना, ताकि तुम ठीक-ठीक खबर मुझे दे सको। तुम्हें मैं एक गवाह की तरह वहां भेज रहा हूं।\nवह आदमी गवाह की तरह वहां गया। सांझ थी और रब्बी अपनी पत्नी के साथ बगीचे में बैठा था। भक्त ने उसे वह किताब दी और कहा कि फलां फकीर ने आपके लिए भेंट भेजी है। नाम सुनते ही रब्बी ने किताब को उठाकर जोर से फेंक दिया और कहा कि दरवाजे के बाहर रखो। ऐसी अधार्मिक किताबें इस मकान के भीतर भी प्रवेश नहीं कर सकतीं। लेकिन उस आदमी को कहा गया था कि वह सिर्फ गवाह की तरह रहेगा, एक क्षण तो उस आदमी को हुआ कि कुछ करे, एक क्षण तो हुआ कि कुछ कहे, लेकिन उसे कहा गया था कि उसे भागीदार, पार्टीसिपेंट नहीं होना है, उसे सिर्फ गवाह होना है। तो वह खड़ा रहा। तभी रब्बी की पत्नी ने कहा, ऐसा भी क्या क्रोध कर रहे हैं! घर में हजारों किताबें रखी हैं, लाइब्रेरी की रैक पर इसको भी रख दें, और फेंकना भी हो तो पीछे फेंक सकते हैं, इस बेचारे आदमी को इतना दुख देने की भी क्या जरूरत है? मन हुआ कि वह धन्यवाद दे उसकी पत्नी को, लेकिन फिर खयाल आया कि वह सिर्फ गवाह की तरह भेजा गया है। उसे कुछ करना उचित नहीं है। वह खड़ा देखता रहा।\nफिर उसने पूछा, मैं जाऊं? रब्बी और उसकी पत्नी दोनों ने पूछा, लेकिन आपने कुछ भी कहा नहीं। उसने कहा, मैं सिर्फ गवाह की तरह भेजा गया हूं। मुझे खबर दे देनी है, जो हो रहा है। मुझे कहा गया है कि मुझे भागीदार नहीं होना है। लेकिन चलते वक्त उसने कहा कि एक खबर आपको जरूर दे जाऊं कि जिंदगी में यह पहला मौका है कि मैं किसी चीज में सिर्फ गवाह था, और मेरा पहला मौका है कि अपनी पूरी जिंदगी के लिए मेरा चित्त हंस रहा है। काश, मैं पूरी जिंदगी ऐसा गवाह हो पाता!\nवह वापस चला आया। फिर हसीद फकीर ने पूछा, क्या हुआ? तो उसने कहा, ऐसा-ऐसा हुआ। हसीद फकीर ने पूछा, तुमने कोई प्रतिक्रिया तो नहीं की? उसने कहा, नहीं, मैंने कोई प्रतिक्रिया नहीं की। हसीद फकीर ने पूछा कि अब तुम्हारा क्या खयाल है? अगर तुम उस वक्त प्रतिक्रिया करते तो क्या खयाल होता और अब अगर प्रतिक्रिया करो तो क्या खयाल है? तो उस आदमी ने कहा कि बिलकुल हालत बदल गयी। अगर उस वक्त मैं प्रतिक्रिया करता तो मैं समझता कि वह रब्बी दुश्मन है और उसकी पत्नी मित्र है। लेकिन गवाह की तरह देख आया तो अब मैं कह सकता हूं कि रब्बी आज नहीं कल मित्र बन सकता है, पर उसकी पत्नी के मित्र बनने की कोई उम्मीद नहीं है। हसीद ने पूछा, क्यों? तो उसने कहा कि रब्बी ने इतने जोर से किताब क्रोध में फेंकी कि आज नहीं कल उसे किताब पढ़नी ही पड़ेगी, आज नहीं कल वह पछताएगा। लेकिन पत्नी ने बड़े ठंडे दिल से इतना कहा कि रख दो लाइब्रेरी में, हजार किताबें रखी हैं, यह भी रखी रहेगी। उससे कोई उम्मीद नहीं है कि वह पढ़े। तो अब मैं कह सकता हूं कि रब्बी की पत्नी ही दुश्मन है। रब्बी तो मित्र बन सकता है। वह हसीद हंसने लगा। उसने कहा कि तुम घड़ी के पेंडुलम के सिद्धांत को समझ गए हो।\nजिंदगी बड़ी उलटी प्रतिक्रियाएं इकट्ठी करती है। भोगी रोज-रोज त्याग की कसमें खाता है, त्यागी रोज-रोज भोग की आकांक्षाओं में लिप्त होता है। तंत्र कहता है, दोनों व्यर्थताएं हैं। एक ही सिक्के के दो पहलू हैं। तंत्र कहता है, ऊर्जा सिर्फ ऊर्जा है। मत देखो भोगने की तरह, मत देखो त्यागने की तरह। देखो ही मत कुछ करने की तरह। सिर्फ ऊर्जा के गवाह बन जाओ, जस्ट बी ए विटनेस। और जैसे ही ऊर्जा का कोई गवाह बने, ऊर्जा न बाहर जाती है, न भीतर जाती है, ऊर्जा खड़ी रह जाती है। और जैसे ही ऊर्जा खड़ी रह जाए, वैसे ही ऊर्जा में रूपांतरण शुरू हो जाता है।\nऔर एक बड़े मजे का एक दूसरा नियम आपसे कहूं। इस जगत में कोई भी चीज खड़ी नहीं रह सकती। इस जगत में कोई भी चीज ठहर नहीं सकती। इस जगत में कोई भी चीज या तो बाहर जाएगी या भीतर जाएगी। इस जगत में कोई भी चीज या तो आगे जाएगी या पीछे जाएगी। इस जगत में ठहराव नहीं है, यहां कुछ भी ठहरा नहीं रह सकता। प्रत्येक चीज प्रतिपल आगे-पीछे हो रही है। अगर ऊर्जा खड़ी हो जाए, न भीतर जाए, न बाहर जाए, तो एक क्षण को ऐसा दिखाई पड़ेगा कि ऊर्जा खड़ी हो गई, क्योंकि उसका बाहर जाना तत्काल बंद हो जायेगा। आप कुछ न करें, सिर्फ गवाह बने रहें, तो आप पाएंगे कि ऊर्जा ने भीतर जाना शुरू कर दिया। ऊर्जा जीवंत है, रुक नहीं सकती, कहीं जाएगी ही। अगर नीचे न जाएगी तो ऊपर जाएगी।\nइसलिए तंत्र कहता है, बाहर ले जाने के लिए मनुष्य को बड़े उपाय करने पड़ते हैं। भीतर ले जाने के लिए सिर्फ निरुपाय हो जाना पड़ता है। बाहर ले जाने के लिए बड़े एफर्ट करने पड़ते हैं, क्योंकि बाहर ले जाना अस्वाभाविक है। भीतर ले जाने के लिए उपाय नहीं करने पड़ते हैं। भीतर ले जाने के लिए एक ही उपाय करना पड़ता है, बाहर ले जाने वाले उपाय छोड़ देने पड़ते हैं। और भोगी और त्यागी दोनों ही बाहर लड़ते रहते हैं। एक ऊर्जा को भीतर की तरफ खींचता है। जितना भीतर की तरफ खींचता है, ऊर्जा उतना बाहर की तरफ धक्का देती है। दूसरा, जितना बाहर की तरफ धक्के देता है, ऊर्जा भीतर की तरफ जाने की चेष्टा करती है। जैसे गेंद को दीवाल पर फेंक कर मारा गया हो और गेंद आपकी तरफ लौट आती हो, ठीक ऐसे ही शक्ति के साथ हमारा संघर्ष एब्सर्डिटीज में ले जाता है, असंगतियों में ले जाता है।\nतंत्र कहता है, ठहर जाओ। गवाह बन जाओ। साक्षी बन जाओ। देखो, निर्णय मत लो, व्याख्या मत करो, पक्ष-विपक्ष मत चुनो, प्रशंसा नहीं, निंदा नहीं। खड़े रह जाओ। बस एक बार देख लो। स्टैंड स्टिल। और जैसे ही कोई एक क्षण को खड़ा हो गया, तत्काल एक क्षण को लगता है कि ठहर गई, क्योंकि बाहर जाना तत्काल बंद हो जाता है, और दूसरे क्षण पता चलता है कि धारा भीतर की तरफ बहने लगी।\nबाहर की तरफ बहना नीचे की तरफ बहना है। भीतर की तरफ बहना ऊपर की तरफ बहना है। भीतर और ऊपर पर्यायवाची हैं, इस अंतर्यात्रा में। बाहर और नीचे पर्यायवाची हैं, इस साधना में। और जैसे ही ऊर्जा भीतर की तरफ बहती है तो अंतर्मैथुन शुरू होता है। वह तंत्र की अपनी अदभुत कला की बात है अंतर्मैथुन।\nएक संभोग है जो व्यक्ति दूसरे से करता है, एक रति है, एक संबंध है जो व्यक्ति अपने विरोधी से, अपोजिट सेक्स से निर्मित करता है। पुरुष स्त्री से या स्त्री पुरुष से। लेकिन जब भीतर की तरफ यात्रा शुरू होती है तो अपने ही भीतरी केंद्रों पर संबंध निर्मित होने शुरू हो जाते हैं। एक मूलाधार जब दूसरे मूलाधार से संबंधित होता है तो यौन घटित होता है। वे भी दो चक्र हैं। उनके मिलन से यौन घटित होता है। क्षण भर का सुख घटित होता है। जैसे ही मूलाधार से शक्ति भीतर के दूसरे चक्र की तरफ बहनी शुरू होती है, दूसरे चक्र पर मिलन घटित होता है। दो चक्र फिर मिलते हैं, लेकिन यह अंतर-चक्रों का मिलन है, और तंत्र शुरू हो गया। अंतर्मैथुन शुरू हुआ।\nऐसे सात चक्र हैं और प्रत्येक चक्र पर जब ऊर्जा पहुंचती है तो और गहरे आनंद और गहरे आनंद का अनुभव होता है, और सातवें चक्र पर ऊर्जा के बहने पर परम आनंद का विस्फोट, एक्सप्लोजन हो जाता है। उसके बाद कोई चक्र नहीं है। उसके बाद ऊर्जा परम ब्रह्म से एक हो जाती है।\nये जो अंतर-चक्र हैं व्यक्ति के अपने भीतर, इनसे ही मिलन-ऊर्जा का नाम अंतर्मैथुन है। यह सुख...तंत्र कहता है इसे महासुख, क्योंकि सुख कहना ठीक नहीं है। सुख तो वह है जो हमने दूसरों से मिलकर जाना है। हालांकि दूसरे से हम कभी मिल नहीं पाते। मिल भी नहीं पाते कि बिछुड़ना शुरू हो जाता है। मिलना हो भी नहीं पाता कि टूटना हो जाता है। मिल भी नहीं पाते कि ऊर्जाएं अलग हो जाती हैं। इसलिए दूसरे से सिर्फ मिलने की कामना ही होती है, घटना नहीं घटती। घट भी नहीं पाती कि मिट जाती है। लेकिन अपने ही भीतर तो टूटने का कोई सवाल नहीं। मिलन गहरा होने लगता है, शाश्वत होने लगता है, और जैसे-जैसे गहरे चक्रों पर व्यक्ति पहुंचता है वैसे-वैसे महासुख की धारा बहने लगती है। लेकिन यह महासुख की धारा यौन-ऊर्जा का ही रूपांतरण है।\nतो पहली तो बात गवाह होना जरूरी है। तटस्थ दृष्टि होनी जरूरी है। यौन की दुश्मनी नहीं, मित्रता नहीं, सहज भाव होना जरूरी है। और दूसरी बात, यह जो तटस्थ क्षण है, यह जो रुक जाने का, ठहर जाने का क्षण है, इस क्षण में बड़ी गहरी प्रतीक्षा और धैर्य चाहिए। क्यों? क्योंकि हमारी जिंदगी में यौन का जो अनुभव है वह एक क्षण का अनुभव है। क्षण के भी हजारवें हिस्से का अनुभव है। और जैसे ही वह क्षण पूरा भी नहीं हो पाता कि चित्त वापस लौट जाता है। विरोध में लौट जाता है। इसलिए आदतवश जब यह ठहरने का क्षण भी आता है तंत्र में, तब भी चित्त तत्काल वापस लौटने लगता है। यह उसकी पुरानी आदत है।\nइसलिए बड़े धैर्य की जरूरत है। जब भीतर के चक्रों पर ऊर्जा प्रवाहित हो, तब जरा धैर्य रखने की जरूरत है। सुख बहुत मिलेगा, लेकिन वापस मत लौट जाइए। पहले सुख का अनुभव यौन-सुख जैसा ही होता है, संभोग जैसा ही होता है। इसलिए जल्दी से वापस मत लौट जाइए। पुरानी आदत जोर करेगी। आपको पता भी नहीं चलेगा और आप पायेंगे कि आप वापस लौट गये हैं। क्योंकि चित्त हमारा मेकेनिकल हैबिट से चलता है। उसकी सारी बंधी हुई आदतें हैं। वह अपनी आदतों से ही जीता है। जैसी आदतें हैं वह वैसे ही किए चला जाता है। स्वाभाविक भी यही है, क्योंकि चित्त के पास आदत के अतिरिक्त और कोई ज्ञान नहीं है। उसका जो ज्ञान है वह यही है, वह अपनी आदत को दोहरा लेगा।\nइसलिए तंत्र की ध्यान-साधना में बड़ी से बड़ी जो बात है जानने की वह यह है कि पहले क्षण का पहले चक्र पर अनुभव संभोग जैसा होगा, तब मन एकदम लौट जाना चाहेगा। उस वक्त धैर्य और प्रतीक्षा, पेसेंट अवेटिंग की जरूरत है। उसमें जल्दी मत लौट जाइये। कठिनाई होगी, दस-पांच दफा वापिस लौट ही जाइयेगा, लेकिन उस वक्त धैर्य रखिये, उसे देखते रहिए, देखते रहिए। एक-एक क्षण लंबा मालूम होगा, कि बहुत टाइमलेस है, कि कब पूरा होगा। क्योंकि मन की आदत क्षण के सुख की ही है। अगर महासुख उतरेगा तो भी घबराकर वापस लौट जाता है। इस क्षण में ही तपश्चर्या की जरूरत है। इस क्षण में धैर्य की जरूरत है। रुक जायें, और भीतर, और भीतर डूबते जायें। यह जो महासुख का अनुभव है, यह मृत्यु जैसा मालूम होगा। इतनी घबराहट होगी।\nअसल में यौन का मृत्यु से गहरा संबंध है। सेक्स और डेथ बहुत गहरे रूप से जुड़े हैं। आदमी भी अपने प्रत्येक संभोग में कुछ मरता है। प्रत्येक संभोग में उसकी जीवन-शक्ति क्षीण होती है। और अगर हम कुछ प्राणियों की तरफ नजर डालें तब तो बहुत हैरानी हो जाएगी। कुछ प्राणी तो एक ही संभोग में मर जाते हैं। अपनी मादा के ऊपर से उन्हें मुर्दा ही उतारा जाता है। वह जिंदा नहीं लौटते। एक ही संभोग उनकी मृत्यु बन जाती है। और भी कुछ प्राणी हैं जिनके संभोग को समझकर तो और भी हैरानी होगी। फर्क नहीं है हमारे और उनके संभोग में। सिर्फ टाइम-गैप का, समय का फर्क है।\nएक अफ्रीकी मकड़ा संभोग करता रहता है, और उसकी मादा उसको ऊपर से चबाना और खाना शुरू कर देती है। जब तक संभोग पूरा होता है तब तक उसका आधा शरीर खा लिया गया होता है। लेकिन दूसरे मकड़े यह देखते हुए भी फिर भी संभोग में उतरते ही रहेंगे। यह दिखाई पड़ रहा है, लेकिन प्रत्येक मकड़ा उसी तरह सोचता है जैसे प्रत्येक मनुष्य सोचता है। प्रत्येक मकड़ा इसी तरह सोचता है कि यह उसके साथ घट रहा है, मैं तो अपवाद हूं, मैं एक्सेप्शन हूं। मेरे साथ क्यों घटेगा!\nप्रत्येक आदमी के भी सोचने का ढंग यही है। मकड़ों और मनुष्यों के तर्कों में बहुत फर्क नहीं है। तर्क वही हैं। प्रत्येक आदमी सोचता है कि मैं अपवाद हूं। जब कोई आदमी सड़क पर मरता है तो ऐसा खयाल नहीं आता कि मैं भी मरूंगा। ऐसा खयाल आता है, बेचारा...! ऐसा खयाल नहीं आता है कि इधर जो है वह भी बेचारा है, और इस आदमी के मरने की खबर, मेरे मरने की खबर है।\nअगर हम प्राणी-जगत में यौन के सारे के सारे अनुभवों को देखने जायें तो बहुत हैरान हो जाएंगे। अधिक जगह यौन और मृत्यु साथ ही घटित हो जाते हैं। जहां साथ ही घटित नहीं होते, वहां भी प्रत्येक यौन की घटना मृत्यु को निकट लाती चली जाती है। यह जोड़ गहरा है। इसलिए संभोग के बाद जो पश्चात्ताप है, वह असल में थोड़ा-सा मर जाने का पश्चात्ताप भी है। थोड़ा आदमी मर गया। अब वह वही नहीं है जो संभोग के पहले था। कुछ खो गया है, कुछ नष्ट हो गया है, कुछ टूट गया है, पश्चात्ताप है। जीवन-ऊर्जा क्षीण हुई है।\nइसलिए पहली दफा जब अंतर-चक्रों पर ऊर्जा पहुंचेगी या पहले चक्र पर पहुंचेगी तो ऐसा ही डर लगेगा कि कहीं मैं मर न जाऊं। इसलिए ध्यान की गहराइयों में मृत्यु का भय बड़ी मुश्किल में ला देता है, बड़ी मुश्किल पैदा कर देता है, ऐसा लगता है कि मैं मर न जाऊं! उस वक्त तैयारी दिखानी पड़ेगी कि ठीक है। मौत का भी स्वागत है। राजी हूं। जैसे संभोग में सदा राजी रहे हैं, और मौत का स्वागत करते रहे हैं, ऐसे ही उस अंतर्मैथुन के पहले क्षण में भी मौत के लिए राजी होना पड़ेगा। और जो वहां मौत के लिए राजी हो जाता है, उसे तत्काल पता चल जाता है कि वह अमृत में प्रवेश कर गया है।\nबाहर प्रत्येक मैथुन मृत्यु में प्रवेश है। भीतर प्रत्येक मैथुन अमृत में प्रवेश है। बाहर प्रत्येक संभोग की घटना मरने की घटना है। भीतर प्रत्येक संभोग की घटना अमृत के आस्वाद की घटना है। वह जो कबीर चिल्लाते हैं कि अमृत बरस रहा है तालू से, चिल्लाते हैं कि साधुओं, अमृत की वर्षा हो रही है, वह कुछ बाहर नहीं बरस रहा है कहीं। वह भीतर के चक्रों पर जब जीवन ऊर्जा चढ़ती है तो अमृत का स्वाद बरसना शुरू हो जाता है। अब अमृत कोई चीज नहीं है कि बरसेगी। मृत्यु कोई चीज है कि बरसती है! मृत्यु एक घटना है, ऐसे ही अमृत भी एक घटना है, वह अंतर्र्घटना है।\nऔर दूसरा भी पहलू आप से कह दूं, कि जैसे दूसरे के साथ संभोग करके हम दूसरे व्यक्ति को जन्म देते हैं, ऐसे ही स्वयं के चक्रों पर संभोग स्वयं का नया जन्म बनता है। भीतर नया व्यक्ति पैदा होने लगता है। रोज नया व्यक्ति पैदा होने लगता है। असल में जिसे हम "द्विज' कहते थे, वह उस व्यक्ति का नाम था जिसने दूसरा जन्म लिया।\nएक जन्म तो मां-बाप से मिलता है। वह जन्म दूसरों के द्वारा मिला है। एक और जन्म है जो स्वयं से मिलता है। वह तंत्र का ही जन्म है। ट्वाइस बार्न। इसलिए द्विज कहेंगे उस आदमी को जो अपने भीतर के चक्रों पर जीवन-ऊर्जा को लेकर नए जन्म को उपलब्ध हो गया है। बाहर के सब जन्मों के पीछे मृत्यु है। भीतर के सब जन्मों के पीछे अमृत है।\nतंत्र की यह रूप-रेखा खयाल में आ जाये तो काम-ऊर्जा को ब्रह्मचर्य तक पहुंचा देने में जरा भी कठिनाई नहीं है। लेकिन तंत्र की यह दृष्टि समझ में आना कठिन है, क्योंकि हम सबके मन में काम-ऊर्जा के प्रति शत्रुता के भाव बहुत गहरे हैं। हालांकि शत्रुता से हम शत्रु नहीं हो जाते। शत्रुता पाल-पाल कर रोज मित्रता में उतरते चले जाते हैं। इधर गाली देते रहते हैं, उधर भोगते चले जाते हैं। इधर निंदा करते चले जाते हैं, उधर चरण उठाये चले जाते हैं। वही पेंडुलम बायें से दायें, दायें से बायें घूमता चला जाता है।\nजिस व्यक्ति को भी काम-ऊर्जा को ऊपर ले जाना है, उसे जानना चाहिए कि काम की ऊर्जा भी परमात्मा की ही ऊर्जा है, इसलिए निंदा व्यर्थ है, इसलिए भोगने की बात व्यर्थ है। उसे जानने की बात सार्थक है, जीने की बात सार्थक है। न भोग में जीना है, न त्याग में जीना है।\nकाम-ऊर्जा जितनी भीतर जाये उतनी जीवंत होती चली जाती है। और जितनी ऊपर चढ़े उतना मेरे जीवन का हिस्सा होती चली जाती है। और जो भीतर एम्पटीनेस का अनुभव होता है, रिक्तता का, खालीपन का, जैसे ही काम-ऊर्जा भीतर दौड़ती है वह भर जाती है, फुलफिलमेंट हो जाता है। आदमी कह पाता है कि अब मैं भरा-पूरा हूं। अब कोई जगह खाली नहीं है।\nआचार्य श्री, आपने अभी-अभी कहा है कि संभोग में स्त्री और पुरुष दोनों की ऊर्जा क्षीण होती है, लेकिन सामान्य मान्यता यह है कि संभोग के वीर्य से स्त्री को पुष्टि मिलती है। कृपया इसे स्पष्ट करें।\nसामान्य मान्यताएं ऐसी ही होती हैं। जैसे सामान्य मान्यता यह है कि सूरज उगता है; पृथ्वी चपटी है। सामान्य मान्यताएं अक्सर ही गलत होती हैं। क्योंकि सामान्य का अर्थ है ऊपर से देखी गई, जिसमें गहरे नहीं जाया गया। सूरज उगता दिखाई पड़ता है। अब हम भलीभांति जानते हैं कि सूरज नहीं उगता, नहीं डूबता। लेकिन सूर्योदय और सूर्यास्त शब्दों से छुटकारा मनुष्य का कभी भी नहीं हो सकता है। ये शब्द जारी रहेंगे। जमीन चपटी दिखाई पड़ती है, कहीं भी गोल दिखाई नहीं पड़ती। हजारों-लाखों साल तक आदमी मानता चला आया कि चपटी है। आज गोल मानना पड़ता है तो कठिनाई होती है, सामान्य मन को बड़ी तकलीफ होती है कि गोल कैसे मानें, जब दिखाई चपटी पड़ती है।\nसामान्य मान्यताएं अक्सर गलत होती हैं, क्योंकि सामान्य मान्यताएं दो चीजों पर आधारित होती हैं। एक, जैसा ऊपर से दिखाई पड़ता है। और दूसरा, जैसा हम मानना चाहते हैं वैसा हम मान लेते हैं। सामान्यतया हम सत्य को नहीं मानना चाहते। हम जो मानना चाहते हैं, उसे सत्य बना लेते हैं। आदमी रेशनल प्राणी कम, रेशनलाइजिंग प्राणी ज्यादा है। ऐसा नहीं कि वह बहुत बुद्धिमत्ता से विचार करता है, बल्कि ऐसा कि वह जो भी विचार करता है, उसको बुद्धिमत्ता की शकल दे देता है। यह ज्यादा आसान पड़ता है।\nहम संभोग, यौन, काम को भोगना चाहते हैं तो रेशनलाइजेशन जोड़ते हैं। स्त्री शक्तिशाली होगी, पुरुष शक्तिशाली होगा, स्वस्थ होगा, मेडिकली ठीक होगा, ये सारी बातें हम जोड़ लेंगे। और अगर हम इनकार करना चाहेंगे तो हम सारी विरोधी बातें जोड़ लेंगे। और जमीन पर सामान्य आदमी सभी स्थितियों से गुजर चुका है।\nअगर मध्य युग के यूरोप की किताबें देखें डाक्टरों की भी, तो उन्होंने जो बातें कही हैं वह आज का डाक्टर बिलकुल नहीं कह रहा है। मध्य युग के डाक्टर्स कह रहे हैं, बड़ा खतरनाक है काम, क्योंकि मध्य युग का आदमी काम-विरोधी रुख अख्तियार किए हुए था। आज का डाक्टर कह रहा है कि बिलकुल खतरनाक नहीं है, एकदम शुभ है, क्योंकि आज का आदमी शुभ मानना चाह रहा है। कोई आश्चर्य नहीं कि स्थिति कल फिर बदल जाए। फैशन विचार में भी बदलते रहते हैं।\nइस जमीन पर आदमी ने हजार बार उन्हीं बातों को लौटा लिया है, जिन बातों को उसने छोड़ा है या जिनसे ऊब गया है। फिर उनसे विपरीत बातों को पकड़ लेता है, फिर उनसे भी ऊब जाता है। फिर उनसे विपरीत बातों को पुनः पकड़ लेता है। रोज आदमी गये-बीते सत्यों को फिर से जिंदा कर लेता है, फिर उनसे भी ऊब जाता है।\nऔर मजा यह है कि हर युग के बुद्धिमान आदमी सामान्य आदमी की बात का समर्थन कर देते हैं। क्योंकि उनके बुद्धिमान बने रहने के लिए भी यह जरूरी है कि सामान्य आदमी के सत्यों को वे सत्य स्वीकार करें। दुनिया में ऐसे नासमझ लोग कम ही होते हैं जो सामान्य आदमी की मान्यताओं को चुनौती दें। यद्यपि ऐसे ही लोग इस जगत में थोड़े-बहुत सत्य को खोजने का कारण बनते हैं। लेकिन साधारणतः हम सब स्वीकृति देते हैं जो सामान्य आदमी मानता है। सामान्य आदमी की मान्यता मन को समझाने की मान्यता है।\nजब मैं यह कह रहा हूं कि स्त्री और पुरुष दोनों ही शक्ति खोते हैं, तो दो बातें समझ लेनी जरूरी हैं कि मैं क्या कह रहा हूं। एक तो मैं यह कह रहा हूं कि जिस शक्ति की मैंने कल बात की, काम-ऊर्जा की--जीव-ऊर्जा की नहीं, बायोलाजिकल नहीं, साइकिक--उस काम-ऊर्जा को तो दोनों खोते हैं। दोनों ही खोते हैं। इसे कुछ समझने में कठिनाई नहीं पड़ेगी। इसे तो हम मेडिकली भी जांच-परख कर सकते हैं।\nकाम के क्षण में श्वास तीव्र हो जाएगी। ठीक वैसे ही जैसे आदमी सीढ़ियों पर चढ़ता हुआ हांफ रहा हो। ब्लड प्रेशर बढ़ जाएगा, पसीना छूट जाएगा, काम के क्षण के बाद आदमी थक जाएगा। घंटे भर में वापस उसे संभोग करने को कहें, तो पता चल जाएगा कि शक्ति मिली कि घटी। अब उसको फिर चौबीस घंटे, अड़तालीस घंटे लगेंगे। एक आदमी के बाबत किसी ने खबर दी है, पता नहीं कहां तक सच है, कभी रेयर घटनाएं होती हैं, कि वह एक रात में बारह संभोग कर सका। लेकिन इस तरह की कहानियां अक्सर तो अलीबाबा चालीस चोर वाली कहानियां होती हैं। यह संभव नहीं है।\nअगर आदमी शक्ति इकट्ठा करता है तब तो पहले संभोग के बाद दूसरे संभोग में उसकी शक्ति बढ़ जानी चाहिए। लेकिन पहले संभोग में जितना वीर्य-कण वह छोड़ता है, अगर दो-चार घंटे के भीतर दूसरा संभोग करे तो मात्रा आधी हो जाएगी। और तीसरे संभोग में मात्रा और गिर जाएगी और चौथे संभोग में और कम हो जाएगी। चौथे संभोग में आदमी पाएगा कि वह वृद्ध हो गया है, उसमें अब कोई शक्ति नहीं है।\nस्त्री के संबंध में थोड़ी भ्रांति होती है, क्योंकि स्त्री के पास पैसिव सेक्स है। शक्ति वह भी खोती है, लेकिन स्त्री आक्रामक नहीं है। स्त्री स्वभावतः पैसिविटि में कम शक्ति खोती है। आक्रमण में शक्ति ज्यादा खोती है। पुरुष पहल करता है, आक्रमण करता है। स्त्री आक्रमण नहीं करती, सिर्फ आक्रमण झेलती है। कहना चाहिए सिर्फ डिफेंस करती है, सिर्फ रक्षा करती है। स्त्री की शक्ति पुरुष से कम समाप्त होती है।\nइसलिए स्त्री-वेश्याएं पैदा हो सकीं। पुरुष-वेश्याएं पैदा होने में बहुत कठिनाई है। अभी इंग्लैंड और फ्रांस में कुछ पुरुष-वेश्याएं पैदा हुई हैं। लेकिन उनके दाम बहुत ज्यादा हैं। क्योंकि एक पुरुष-वेश्या एक रात में एक ही बार अपने को बेच सकता है। वैश्य नहीं कह रहा हूं, कहीं कोई नाराज न हो जाए। इसलिए पुरुष-वेश्या कह रहा हूं। स्त्री पैसिव है, लेकिन वह भी शक्ति खोती है।\nदूसरा कारण, स्त्री के बाबत इसलिए पता नहीं चलता कि स्त्री अक्सर आरगाज्म को उपलब्ध नहीं होती। असल में पुरुष और स्त्री की पीक्स भिन्न-भिन्न हैं। स्त्री के पास जो काम की व्यवस्था है, वह बहुत धीमी विकसित होती है। अक्सर तो ऐसा होता है कि पुरुष काम के क्षण के बाहर हो जाता है और स्त्री किसी ऊंचाई पर पहुंचती नहीं। उसमें कुछ क्षीण नहीं होता। स्त्री और पुरुष की जो गति है संभोग के क्षण में, वह समान नहीं है।\nइसलिए अक्सर स्त्री का कुछ भी क्षीण नहीं होता। पुरुष जल्दी से क्षीण होकर संभोग के बाहर हो जाता है। इसलिए स्त्री को भ्रम हो सकता है। लेकिन अगर स्त्री को भी आरगाज्म उपलब्ध हो, अगर उसका भी रजपात हो तो शक्ति क्षय होगी। शक्ति क्षय होनी ही है। शक्ति क्षय करने में ही तो रस आ रहा है। इसलिए आमतौर से स्त्री को संभोग में उतना रस नहीं होता है जितना पुरुष को होता है। क्योंकि किन्से ने अभी दस साल की मेहनत के बाद जो रिर्पोट दी है, वह यह कहती है कि सौ में से सत्तर प्रतिशत स्त्रियों को संभोग के शिखर की कोई अनुभूति नहीं है। बच्चे पैदा हो जाते हैं, लेकिन काम-ऊर्जा के जो स्खलन का अनुभव है, वह स्त्री को मुश्किल से हो पाता है। इसलिए स्त्रियां बहुत जल्दी अरुचि से भर जाती हैं। पुरुष अरुचि से नहीं भरता। रोज-रोज उसकी रुचि फिर वापस लौट आती है।\nयह जो मैंने कहा कि दोनों की शक्ति क्षीण होती है। शक्ति तो क्षीण होती ही है, लेकिन इसका यह मतलब नहीं है कि मैं यह कह रहा हूं कि शक्ति को जबरदस्ती दबाकर कोई बड़ा शक्तिशाली बन जाएगा। अगर जबरदस्ती शक्ति को दबाया तो दबाने में भी शक्ति क्षीण होती है। अगर जबरदस्ती दबाया, तो जितना भोगने में क्षीण होती है कभी तो उससे भी ज्यादा दबाने में क्षीण होती है। उसके दो कारण हैं, वह दबाई हुई शक्ति आज नहीं, कल निकल जाएगी, अनेक मार्ग निकलने के खोज लेगी। वह सपने में बह जाएगी। और दबाने में जो शक्ति लगायी थी, वह व्यर्थ हो जाएगी।\nइसलिए दबाने के पक्ष में मैं नहीं हूं। जो चिकित्सक या जो शरीर-शास्त्री इस बात को कहते हैं कि यह स्वाभाविक है, स्वस्थ है, उनका कुल प्रयोजन इतना है कि कोई आदमी दबाने के पागलपन में न पड़े। दबायेगा तो विकृत हो जाएगा, परवर्ट होगा, और उपद्रव पैदा हो जाएंगे। नहीं, दबाने से शक्ति नहीं बचेगी, दबाने से शक्ति और भी गलत, अस्वाभाविक मार्ग लेगी, जो कि और भी घातक हो सकते हैं।\nमैं दबाने के लिए नहीं कह रहा हूं। मैं यह कह रहा हूं कि और भी इस शक्ति की गति के मार्ग हैं। और अगर एक बार उस मार्ग का दर्शन हो जाये तब आपको पता चलेगा कि कितनी शक्ति आपने खोयी है। क्योंकि हमें पॉजिटिव उपलब्धि का कोई पता ही नहीं है। इसका हमें पता चले तभी हम तौल कर सकते हैं।\nमैं एक घर में ठहरा था। जिन मित्र के घर ठहरा था वे परेशान थे और नींद आनी बंद हो गई थी। तो मैंने पूछा, बात क्या है? उन्होंने कहा, बहुत नुकसान लग गया है। कोई पांच-सात लाख रुपए का नुकसान लग गया। मैंने उनकी पत्नी से पूछा कि मामला क्या है कि इतना नुकसान और इतने परेशान! तो उसने कहा, सच पूछिए तो मेरी समझ में नहीं आता कि नुकसान लग गया है। असल बात यह है कि दस लाख कमाने की उनकी आशा थी किसी काम में, लेकिन चार ही लाख कमा पाए। तो वे पांच-सात लाख रुपए का नुकसान बता रहे हैं। मुझे तो दिखता है कि चार लाख का लाभ हुआ। लेकिन उन्हें लगता है कि पांच-सात लाख रुपए का नुकसान हो गया। अब कौन उनको समझाये!\nअसल में तब तक आपको पता नहीं लगेगा कि नुकसान हो रहा है जब तक कि आपको किसी लाभ की दिशा का पता न हो। तो तौलेंगे कैसे? हिसाब क्या है? मापदंड क्या है? नुकसान ही नुकसान हुआ है जिंदगी में। तौल के लिए कोई उपाय भी तो नहीं है। तौल तो उसी दिन शुरू होती है जिस दिन काम-ऊर्जा लाभ की दिशा में, ऊपर की दिशा में बढ़ती है। तब आपको पता लगता है कि जिंदगी में कितना नुकसान हुआ है। इस नुकसान को तौलने के लिए थोड़े लाभ के तराजूवाले पलड़े पर भी तो कुछ होना चाहिए। एक ही पलड़ा है हमारे पास, जिसमें हम नुकसान ही रखते चले गए हैं। वही नुकसान, वही नुकसान। उसे लाभ कहिए, नुकसान कहिये, जो कहना है वह कहिए। हमारा कोई दूसरा अनुभव नहीं है। जिंदगी में सारे अनुभव सापेक्ष हैं।\nइसलिए मैं कहूंगा कि मेरी बात खयाल में तभी पूरी आ सकती है जब आपकी जिंदगी में लाभ का कोई कण पैदा हो जाये। तब आप समझेंगे कि नुकसान क्या हुआ है, नहीं तो कैसे समझ सकते हैं कि नुकसान क्या हुआ है। नुकसान ही हुआ है केवल, तो उसी में हम लाभऱ्हानियां सोच लेते हैं। अगर किसी नुकसान में क्षण भर के लिए जरा ज्यादा सुख मिला हो तो लगता है लाभ हुआ है। और किसी नुकसान में क्षण भर को कम सुख मिला हो तो लगता है नुकसान हुआ है। किसी में जरा ज्यादा देर के लिए संभोग की प्रतीति हुई हो तो लगता है लाभ हुआ। और किसी में नहीं प्रतीत हुई हो तो लगता है नुकसान हुआ। ये सब नुकसान हैं। इन्हीं में हम तौल कर लेते हैं। ये सब हारे हुए बटखरे हैं हमारे, जिनको हम तौल लेते हैं।\nलेकिन जब पहली दफा जिंदगी में ऊर्जा ऊपर उठती है तब पता चलता है कि इस जन्म में ही नहीं, अनंत जन्मों में कितना अनंत नुकसान हुआ है। उसका हमें कोई अनुभव तब तक नहीं हो सकता जब तक विपरीत तौल का अनुभव न हो जाये।\nतो जब मैं कह रहा हूं कि दोनों ही व्यक्ति ऊर्जा खोते हैं, तो मैं किन्हीं दस लाख के लाभ हो सकते हैं उस खयाल से कह रहा हूं। मगर उन्हें कुछ पता नहीं है। उन्हें चार लाख में भी लाभ मालूम पड़ रहा है, तब बात दूसरी है। छह लाख की हानि हो रही है! छह लाख की चाहे दस लाख की हो रही है, अरबों की हो रही है, यह तो तब पता चले जब लाभ का द्वार खुल जाये।\nइसे थोड़ा प्रयोग कर के देखें। ऊर्जा को थोड़ा ऊपर जाने दें, फिर आप कहेंगे कि क्या हुआ है। समस्त जीवन सापेक्षताओं में है। और जब मैं कहता हूं कि दोनों ऊर्जा खोते हैं, तो दोनों ही संभोग के बाद सोचें तो उनको पता चल जाएगा। कुछ समय के बाद ऊर्जा फिर वापस भर दी जाएगी। शरीर तो एक यंत्र है। आप ऊर्जा खत्म करते हैं, शरीर ऊर्जा पैदा करके फिर भर देता है। अगर शरीर ऊर्जा न भरे रोज तब आपको पता चलेगा कि ऊर्जा खोयी है। असल में ऐसा है कि वर्षा हो रही है। आप गङ्ढे से पानी निकाल लेते हैं। गङ्ढा फिर भर जाता है। आप कहते हैं, कौन कहता है कि पानी निकाला, गङ्ढा फिर भरा हुआ है।\nअमरीका की कैलिफोर्निया युनिवर्सिटी में एक छोटा-सा प्रयोग किया गया। तीस युवकों को तीस दिन के लिए भूखा रखा गया। तीन दिन के बाद ही उनका जो सेक्स अट्रेक्शन और सेक्स अपील है वह खत्म होनी शुरू हो गई। तीन दिन के बाद मनोवैज्ञानिकों ने देखा कि नंगी तस्वीरों की मैगजीनें पड़ी रहीं, पर अब वे कम उलटाते हैं। सात दिन के बाद मैगजीन खोलकर सामने भी रख दो तो भी नजर नहीं डालते। दस दिन के बाद उनसे बहुत चर्चा करना चाहो, गंदा मजाक करना चाहो, उन्हें कुछ सुनाई नहीं पड़ता। वे कहते थे, बेकार की बातें मत करो। पंद्रह दिन के बाद उनका सेक्स में कोई भी रस नहीं रह जाता है। तीस दिन पूरे होतेऱ्होते, उनको सब तरफ से स्टिमुलेंट दो, सब तरफ से उनको जगाओ, नंगी फिल्में दिखाओ, नंगी तस्वीरें रखो, पोस्टर लगाओ उनके सामने, वे ऐसे बैठे हैं जैसे उन सबसे उन्हें कोई मतलब नहीं। क्या हो गया है? असल में शरीर तीस दिन में शक्ति को पूरा नहीं कर रहा है। गङ्ढे खाली रह गए हैं। चित्त में अब कोई रस नहीं है।\nफिर खाना दिया जाता है। तीन दिन में फिर गङ्ढे भरने लगते हैं। अब रस वापस आ गया है। मैगजीन अब जोर से पलटी जाने लगी हैं। सात दिन ठीक भोजन मिला है। अब वे फिर गंदी बातें करने लगे हैं। फिर वे मजाक करने लगे हैं। अब उनकी बातचीत का ज्यादा हिस्सा स्त्रियों के बाबत फिर शुरू हो गया है। पंद्रह दिन ठीक भोजन, और वे वापिस वैसे ही युवक हो गए हैं। और उनको मनोवैज्ञानिक कहते हैं कि तुम बड़े त्यागी हो गए थे, बड़ी उपेक्षा से भर गए थे। वे कहते हैं, त्यागी कुछ भी नहीं, हम सिर्फ भूखे थे।\nइसलिए दुनिया में बहुत-से त्यागी भूखे रहकर अगर त्यागी बने बैठे हैं तो बहुत भूल में मत पड़ना। शरीर सब्सटीटयूट नहीं कर रहा है। जो शक्ति खाली रह गयी है, वह खाली रह गयी है। शरीर नहीं भरेगा शक्ति को तो आप बाहर सो जायेंगे। शरीर चौबीस घंटे में आपको वीर्य-ऊर्जा वापस दे देता है। इसलिए आपको लगता है कि क्या खर्च हो गया है, कुछ भी खर्च नहीं हुआ है।\nलेकिन बड़े मजे की बात है कि चौबीस घंटे खाना-पीना, दुकान, नौकरी, मजदूरी, मेहनत, पढ़ना-लिखना, सब कुछ वीर्य-कणों को पैदा करने के लिए हो रहा है। और इन सबको करने के बाद उन वीर्य-कणों का क्या करना? उन वीर्य-कणों को फेंक देना है और फिर सुबह से उसी सिलसिले में लग जाना है। किसलिए लगें! वीर्य-कण इकट्ठे करने में!\nअगर बायोलाजिस्ट से पूछें तो वह कहेगा कि आदमी का कुल फंक्शन इतना है, उसके शरीर का पूरा काम इतना है: मेहनत करे, खाना कमाये, खाना खाये, खाना पचाये, खून बनाये, वीर्य बनाये और वीर्य को फेंक दे और फिर उसी काम में लग जाये। यह कुल जमा आदमी का बायोलाजिकल सर्किल है।\nक्या पूरी जिंदगी हम इतने काम के लिए हैं? अगर इस बात को कोई ठीक से समझ ले कि बस इतना ही काम है मेरा, तो जिंदगी में क्रांति घटित हो जाती है। जब वह आदमी सोचता है लौटकर कि यह मुझसे क्या करवाया जा रहा है? यह मुझसे क्या हो रहा है? इतना ही मेरा फंक्शन है! कुल जमा इतनी ही बात है बस! अगर इतनी ही जिंदगी है तो फिर जिंदगी क्या खाक है! फिर कुछ भी नहीं है।\nनहीं, जिंदगी में और भी द्वार हैं, जो अनजाने और अपरिचित हैं। परंतु हम एक चक्कर में पड़ गए हैं और उसी चक्कर में घूमते हुए नष्ट हो जाते हैं। इस चक्कर से शक्ति बचे तो उस नए द्वार पर भी चोट की जा सकती है। लेकिन यह वीसियस सर्किल तेज है और तेजी से घूम रहा है, और कभी हमें मौका भी नहीं मिलता है कि क्षण भर ठहर कर हम सोच लें कि हम जिंदगी में क्या कर रहे हैं। शक्ति तो खोती है, लेकिन पता तभी चलेगा जब शक्ति से कुछ पॉजिटिव, कुछ विधायक उपलब्धि होने लगे। उसके पहले पता नहीं चलता है।\nआचार्य श्री, आपने कुछ दिन पहले कहा है कि संभोग में सूक्ष्म हिंसा है। तो क्या जिस संभोग से महावीर, कृष्ण, क्राइस्ट तथा बुद्ध जैसे लोगों का जन्म होता है, उसमें भी हिंसा का आधार है? यदि नहीं है तो क्यों नहीं है? और क्या ऐसे भी संभोग संभव हैं जिनमें जरा भी हिंसा न हो?\nहिंसा से रहित संभोग असंभव है। महावीर पैदा हों, कि बुद्ध पैदा हों, कि कृष्ण पैदा हों, वह हिंसा होगी ही। न्यूनतम हो, यह दूसरी बात है। लेकिन हिंसा होगी ही। हिंसा के बिना जन्म नहीं हो सकता। इसलिए जन्म की आकांक्षा भी हिंसा है। महावीर के जन्म में भी हिंसा घटित होगी ही।\nअब महावीर अगर पिछले जन्म में, जन्म लेने की थोड़ी सी भी आकांक्षा से भरे रह गए हों, तभी जन्म होगा। महावीर पर भी उस हिंसा का आरोपण है। महावीर के माता और पिता पर तो है ही, लेकिन महावीर भी उस हिंसा के भागीदार हैं। क्योंकि जन्म लेने की उनकी भी आतुरता है। माता और पिता तो सिर्फ अवसर, सिचुएशन पैदा कर रहे हैं। वह सिचुएशन तो...।\nअभी एक पश्चिम के वैज्ञानिक डैनियल ने घोषणा की है, हम टेस्ट-टयूब में पैदा कर देते हैं। अब जीवन यहीं पैदा हो सकेगा, हो जाएगा। कोई कठिनाई नहीं है। महावीर के माता-पिता तो सिर्फ एक परिस्थिति पैदा कर रहे हैं जिसमें महावीर की आत्मा प्रवेश करती है। माता और पिता हिंसा कर रहे हैं वह तो ठीक ही है, महावीर भी थोड़ी-सी हिंसा कर रहे हैं। जन्म लेने की आकांक्षा भी हिंसा है। बुद्ध ने कहा है, जीवेषणा हिंसा है। वह जीवन की जो आकांक्षा है, लस्ट फार लाइफ, कि मैं जीऊं, मैं जन्म लूं, उसमें भी हिंसा है। महावीर की भी तो थोड़ी हिंसा तो है ही। इसलिए महावीर की जब यह हिंसा भी समाप्त हो जाती है, तो इसके बाद फिर उनका कोई जन्म नहीं हो सकता।\nमहावीर के साथ एक बड़ी मीठी बात है। समस्त जैन तीर्थंकरों के साथ है। जैन-परंपरा कहती है कि तीर्थंकर गोत्र भी एक बंध है। तीर्थंकर भी, आदमी किसी कर्मबंधन के कारण होता है। वह आखिरी बंधन है, स्वर्ण-बंधन है, श्रेष्ठतम बंधन है, लेकिन बंधन तो है ही। तीर्थंकर भी किसी गहरी आखिरी आकांक्षा के कारण पैदा होता है। उसने जो जाना है या जान रहा है, उसे दूसरों को देने की आकांक्षा से पैदा होता है।\nऐसी आकांक्षा भी जीवन की ही आकांक्षा है। वही तीर्थंकर-बंध है। वैसा आदमी बिना टीचर हुए नहीं रह सकता है। उसे शिक्षक होना ही पड़ेगा। उसकी भीतर कामना में कहीं गहरे शिक्षक मौजूद है। वह उस शिक्षक को एक जन्म जरूर लेना ही पड़ेगा। यह जन्म, यह शिक्षक होने की आकांक्षा भी हिंसा है।\nतो चाहे महावीर पैदा हों, चाहे कृष्ण पैदा हों, जिसे पैदा होना है उसे हिंसा से गुजरना ही पड़ेगा। और जिस दिन इतनी हिंसा भी नहीं रह जाएगी, उस दिन महावीर के जन्म क्षीण हो जाएंगे, समाप्त हो जाएंगे, शून्य हो जाएंगे। महावीर अब लौट नहीं सकते। अब लौटने का कोई उपाय न रहा। क्योंकि लौटने की आखिरी इच्छा भी समाप्त हो गई है। वह दूसरे को सिखाने की बात ही समाप्त हो गयी है।\nइसलिए मैं नहीं कहता कि जन्म हिंसा नहीं है, हिंसा है। मेरे जन्म में हिंसा है, आपके जन्म में हिंसा है, महावीर के जन्म में हिंसा है, हिंसा होगी ही। कम-ज्यादा हो सकती है; कितनी तीव्र इच्छा है जन्म लेने की, उस मात्रा में हिंसा हो जाएगी। बहुत कम रही होगी महावीर की इच्छा, क्योंकि इसके बाद फिर दुबारा जन्म नहीं हुआ है। आखिरी रही होगी, लेकिन रही है। उसके बिना तो जन्म नहीं हो सकता।\nयह समझ लेना जरूरी है कि जन्म हिंसा है, जीवन हिंसा है, मृत्यु हिंसा है। हम बिना हिंसा के जी नहीं सकते। एक आदमी मांस न खाये तो कोई बहुत फर्क नहीं पड़ता, साग- सब्जी तो खाएगा ही। साग-सब्जी में भी उतना ही प्राण है, उतनी ही हिंसा हो रही है। पानी तो पीयेगा ही। पानी में भी प्राण है। हिंसा तो होगी ही। श्वास तो लेगा ही, श्वास में भी प्राण है, जीवन है। हिंसा तो होगी ही। एक शब्द मैं बोलता हूं, ओंठ एक बार खुलते हैं और बंद होते हैं, तो लाखों कीटाणु नष्ट हो जाते हैं। हिंसा तो होगी ही। महावीर रात में एक ही करवट सोते थे, करवट नहीं बदलते थे, क्योंकि रात में दो-चार दफे करवट बदलें तो दो-चार दफे करवट के नीचे कुछ जीव जरूर दबेंगे और नष्ट होंगे। मगर एक करवट भी सोये, तब भी एक करवट के नीचे भी जीव दबते ही हैं। इतनी हिंसा तो हो जाएगी। महावीर न्यूनतम हिंसा में हैं, यह दूसरी बात है, लेकिन हिंसा के बाहर जीवन नहीं है। चलेंगे, कदम रखेंगे, श्वास लेंगे, उठेंगे, बैठेंगे, हिंसा होगी।\nयह सारा का सारा जीवन हिंसा पर खड़ा है, यह सारा का सारा जीवन हिंसा के सागर में डोल रहा है। हम हिंसा के सागर में मछलियां हैं। कम-ज्यादा की बात दूसरी है। जितना कम होता जाये, उतना शुभ है, लेकिन जीते-जी अहिंसा पूरी तरह नहीं हो सकती। पूरी करने की कोशिश बहुत शुभ है। लेकिन पूरी अहिंसा तो जीते-जी नहीं हो सकती, हिंसा कुछ न कुछ बाकी रह जाएगी। आखिरी श्वास भी जब मैं लूंगा तब भी थोड़ी हिंसा बाकी रह जाएगी।\nलेकिन अगर जीवन भर मैं हिंसा को कम से कम, कम से कम करता चला गया हूं, हिंसा की आकांक्षा को क्षीण करता चला गया हूं, हिंसा के रस को तोड़ता चला गया हूं, तो आखिरी क्षण में मैं उस जगह होऊंगा जहां मेरी आखिरी श्वास मेरी आखिरी हिंसा हो जाएगी। और जिस दिन मेरी आखिरी श्वास मेरी आखिरी हिंसा है, उसके बाद मेरी पहली श्वास फिर शुरू नहीं होगी। फिर बात समाप्त हो जायेगी।\nइसलिये बुद्ध ने निर्वाण के दो रूप कहे हैं। बुद्ध ने कहा है कि जब मुझे ज्ञान मिला बोधि वृक्ष के नीचे, तो वह निर्वाण था। लेकिन अभी महानिर्वाण होने को है। महानिर्वाण उस दिन होगा, जिस दिन मेरी आखिरी श्वास छूटेगी। ज्ञान होना और आखिरी श्वास छूटने के बीच चालीस साल का फासला है। महावीर के लिए चालीस-बयालीस साल का फासला है। इन बयालीस वर्षों के पहले भी हिंसा थी, ज्ञान की घटना के बाद भी हिंसा है। लेकिन दृष्टिकोण में फर्क पड़ गया। पहले जो हिंसा थी, अनजानी थी, अब जान कर है। पहले जो हिंसा थी, वह मूर्च्छित थी, अब होशपूर्वक है, इसलिए कम से कम है।\nमहावीर अपनी तरफ से अब हिंसा नहीं कर रहे हैं। जितनी हिंसा मात्र जीवित होने से होती है, उतनी हो रही है। उसमें भी जितनी न्यूनता वे ला सकते हैं, लाते हैं। सोयेंगे तो ही, तो एक करवट सो सकते हैं तो वे एक ही करवट सोते हैं। भोजन तो करेंगे ही। अगर एक ही बार कर सकते हैं तो एक ही बार कर लेते हैं। अगर दो दिन में एक बार तो फिर दो दिन में एक बार कर लेते हैं। भोजन तो करना ही पड़ेगा। मांस नहीं लेते हैं। सब्जी ही ले लेते हैं। सब्जी भी, अगर सूखी हुई मिल जाए, फल भी सूखा हुआ ले लेते हैं बजाय हरे के लेने के। क्योंकि हरे को तोड़ना पड़ेगा तो कहीं तो पीड़ा होगी। सूखा अपने से गिर गया है। लेकिन सूखे के भीतर भी अनेक जीवन हैं, उनकी तो हिंसा होगी ही।\nमहावीर ज्ञान के बाद जिस हिंसा से गुजरे हैं, वह मजबूरी है। उस हिंसा में महावीर को कोई रस नहीं है, मजबूरी है। आखिरी श्वास के साथ वह मजबूरी भी टूट जाएगी। आखिरी श्वास के साथ परम निर्वाण होगा। फिर वह यात्रा और होगी। तब बिना शरीर का जीवन होगा। तब शुद्ध आत्मा का जीवन होगा। शुद्ध आत्मा का जीवन ही पूर्ण अहिंसा का जीवन हो सकता है।\nइस पृथ्वी पर सभी चीजें अशुद्ध होंगी। अशुद्धि कम-ज्यादा हो सकती है। इस पृथ्वी पर एब्सोल्यूट कुछ भी नहीं होता, पूर्ण कुछ भी नहीं होता। इस पृथ्वी पर जिसको हम पूर्णतम कहते हैं, उसमें भी थोड़ी-सी न्यूनता शेष रह जाती है। इस पृथ्वी पर राम, कितने ही बड़े राम हो जायें, थोड़ा-सा रावण उनके भीतर शेष रह ही जाता है। और इस पृथ्वी पर रावण कितना ही बड़ा रावण हो जाये, उसके भीतर भी थोड़ा-सा राम सदा मौजूद रहता है। असल में रावण के भीतर थोड़ा-सा राम ही उसके विकास की संभावना है। और राम के भीतर थोड़ा-सा रावण ही उनके जन्म की संभावना है। राम के भीतर वह जो थोड़ा सा रावण है, वही उनके जीवन का आधार है। और रावण के भीतर वह थोड़ा सा जो राम है, वही उसकी विकास की यात्रा के लिए उपाय है। यह होगा ही।\nइस जगत में पापी से पापी के भीतर संत होगा, इस जगत में संत से संत के भीतर थोड़ा-सा पापी होगा। लेकिन संत वही है जो इस छोटे से पापी को भी जानता है, और इसे नेसेसरी इविल की तरह स्वीकार करता है। वह मानता है कि यह अनिवार्य है, जीवन के साथ है। जब कोई संत कह दे कि अब मैं इस पृथ्वी पर पूर्ण हूं तो समझना कि थोड़ी चूक हो गई। वह अपने भीतर कुछ हिस्सा देखने से इनकार कर रहा है। वह इनकार नहीं किया जा सकता, वह रहेगा ही। ऐसा असंभव है कि हम पापियों के साथ पृथ्वी पर रहें और थोड़े-से पाप के भागीदार न हों। यह असंभव है।\nयह जिंदगी एक शेयरिंग है। यहां यह हो सकता है कि आप अमीर हैं और मैं गरीब हूं, लेकिन मेरी और आपकी अमीरी और गरीबी दोनों जुड़ी होंगी। आपके पास करोड़ रुपए हो सकते हैं, मेरे पास एक कौड़ी हो सकती है, लेकिन मेरे पास भी एक कौड़ी है। असल में कहना यों चाहिए, मैं बहुत थोड़ा अमीर हूं, आप बहुत थोड़े गरीब हैं। इस जिंदगी में सभी चीजें सापेक्ष हैं।\nमहावीर, बुद्ध और कृष्ण, उनके जीवन में भी हिंसा है, जन्म में भी हिंसा है। लेकिन वह हिंसा बिलकुल मजबूरी और आखिरी मजबूरी है, द लास्ट बैरियर। जिस दिन वह गिर जाता है उसके बाद उनका दूसरा जन्म असंभव है।\nआचार्य श्री, इसी संबंध में एक और प्रश्न है। बुद्ध, महावीर और क्राइस्ट जैसे लोग ज्ञानोपलब्धि के बाद भी क्या गर्भाधान करवा सकते हैं? और वे पुनः संभोग क्यों नहीं करते ताकि श्रेष्ठ आत्मा को जन्म दे सकें? और क्या गर्भाधान दो अज्ञानी व्यक्तियों के बीच की ही संभावना है?\nसाधारणतः गर्भाधान दो अज्ञानी व्यक्तियों के बीच की ही संभावना है। यह समझने जैसा है। महावीर या बुद्ध जैसे व्यक्ति जन्म देने को राजी न होंगे। दो कारणों से। एक तो वे किसी भी व्यक्ति को जीवन-मरण की यात्रा पर भेजने की तैयारी नहीं दिखा सकते। वे किसी भी व्यक्ति के जीवन और मृत्यु की लंबी यात्रा के लिए कारण नहीं बन सकते।\nअसल में महावीर और बुद्ध जैसे व्यक्ति तो हम सबको ऐसे जगत में भेजने के लिए उत्सुक हैं जहां से लौटना न हो, जहां से फिर जीवन न हो। वे तो आवागमन से मुक्त कराने के लिए आतुर व्यक्ति हैं। हम सब लोगों को आवागमन से मुक्त कराने के लिए आतुर व्यक्ति हैं। हम किसी को इस पृथ्वी पर लाना चाहते हैं, महावीर और बुद्ध किसी को इस पृथ्वी से मुक्त करना चाहते हैं। महावीर और बुद्ध भी कहीं जन्म देना चाहते हैं, लेकिन वह मोक्ष है, जहां वे जन्म देना चाहते हैं। कहीं पहुंचाना चाहते हैं जहां शरीर नहीं है, जहां दुख नहीं है, जहां पीड़ा नहीं है। वे भी जीवन भर दौड़ रहे हैं आपके किसी नए जन्म के लिए, लेकिन आपके शरीर के जन्म के लिए उनकी आतुरता नहीं है।\nबुद्ध के जीवन में एक मीठी घटना है, वह आपसे कहूं तो समझ में आ सके।\nबुद्ध बारह वर्ष बाद घर लौटे हैं। तो वे अपने पुत्र राहुल को सिर्फ एक दिन का छोड़ कर भाग गए थे। अब वह बारह वर्ष का हो गया है। उसकी मां स्वभावतः बुद्ध पर नाराज रही है। और अपने बेटे को भी उसने बुद्ध के खिलाफ बहुत बातें कही होंगी। अपने बेटे को भी उसने काफी तैयार कर रखा है कि जब बुद्ध आयें, तो उनसे झगड़ना ही है। फिर बुद्ध आए तो उसने अपने बेटे से कहा, अपने हाथ फैलाकर इस भिखारी बाप से मांग ले कि बेटे के लिए वसीयत क्या है? बेटे के लिये क्या है? जन्म दिया था सिर्फ, अब जीवन के लिए पाथेय भी दे दें।\nमजाक था, क्रूर मजाक था। व्यंग्य था और अत्यंत गहरा था। लेकिन क्षमा किया जा सकता है यशोधरा को। क्योंकि बिना पूछे बुद्ध उसे छोड़कर चले गए थे। उसका क्रोध स्वाभाविक ही है। कोई सोच भी नहीं सकता था कि यह घटना घटेगी।\nबुद्ध ने आनंद से कहा, आनंद, मेरा भिक्षा-पात्र कहां है? राहुल को मेरा भिक्षा-पात्र दे दो और इसे संन्यास में दीक्षित करो। वह यशोधरा तो छाती पीटकर रोने लगी। उसने कहा, यह क्या कर रहे हैं। बुद्ध ने कहा, जिस परम धन को मैंने पाया है, वसीयत में वही मैं अपने बेटे को भी देना चाहता हूं। जिस परम आनंद की यात्रा पर मैं गया हूं और जिन खजानों को मैंने खोज लिया है, वही तो मैं अपने बेटे को भी दे देना चाहता हूं।\nराहुल दीक्षित कर लिया गया। बारह साल का छोटा-सा लड़का संन्यासी हो गया। बुद्ध को औरों ने भी कहा, ऐसा मत करें। बुद्ध के पिता ने भी कहा कि तू घर छोड़कर गया और जो हमारी आंखों का एकमात्र तारा है, तू उसको भी हटा रहा है। फिर इस राज्य का मालिक कौन होगा? तो बुद्ध ने कहा कि मैं एक और बड़े महाराज्य की खबर लाया हूं। यह बहुत छोटा राज्य है और इसके लिए उसको छोड़ना बड़ा महंगा सौदा है। मैं एक महाराज्य की खबर लेकर आया हूं और उस महाराज्य का महासम्राट बनाता हूं इसे। पिता ने दुख में ही बुद्ध को कहा कि फिर हमें भी तू दीक्षा दे दे। बुद्ध ने कहा, इससे शुभ और क्या हो सकता है! और अपने पिता को भी दीक्षा दे दी। फिर यशोधरा चिल्लाने लगी, मुझे यहां अकेला किस लिए छोड़ देते हैं, तो मुझे भी दीक्षा दे दें। बुद्ध ने कहा, इससे शुभ और क्या हो सकता है। फिर वह पूरा घर दीक्षित हो गया।\nअब यह बुद्ध जैसा व्यक्ति भी जन्म दे रहा है, किसी और महाराज्य में, किसी और जीवन में। इस शरीर की कैद में किसी आत्मा को लाने के लिए बुद्ध और महावीर जैसे व्यक्ति, ज्ञान के बाद राजी नहीं हो सकते।\nऐसा ही समझें कि एक जेलखाना है। जेलखाने में रहने वाले लोगों को कुछ भी पता नहीं है कि बाहर भी एक दुनिया है फूलों की, सूरज की, चांदत्तारों की, खुले हुए आकाश की, आकाश में उड़ते हुए पक्षियों की। उन्हें कुछ भी पता नहीं है। वे सदा से वहीं हैं। वे वहीं पैदा हुए हैं।\nफिर एक दिन ऐसा आता है कि एक आदमी जेल की दीवार पर चढ़ कर एक खुला आकाश, चांदत्तारे, सूरज, पक्षियों के गीत आदि को देख लेता है। और उस आदमी से उसकी पत्नी कहती है कि और लोग बच्चे पैदा कर रहे हैं, तुम बच्चे पैदा नहीं करोगे? तब वह आदमी कहता है कि इस कारागृह में मैं किसी को भी जन्म न देना चाहूंगा। मेरा बच्चा तो कम से कम इस कारागृह में नहीं हो सकता है। अब अगर जन्म ही देना है तो उस खुले आकाश की यात्रा में जन्म दूंगा।\nलेकिन उस जेल के भीतर कौन समझेगा इस बात को? ये कैदी कहेंगे, पागल हो गए हो, लौट आओ अपने घर। अपने घर मतलब अपनी सेल, अपनी कोठरी। और वह आदमी कितना ही कहे कि चांद, सूरज, फूल वहां होंगे, वे कुछ भी न समझेंगे। क्योंकि उन्होंने न चांद देखा, न सूरज देखा, न फूल देखे। उन्होंने सिवाय अंधकार के और जंजीरों के कुछ भी नहीं देखा है। हो सकता है जैसे हम आज यहां पूछ रहे हैं, वैसे ही वे लोग भी पूछेंगे, क्या कोई आदमी कारागृह की दीवालों पर बैठने के बाद एक बार लौटकर बच्चे को जन्म दे सकता है? या कि केवल वे ही लोग बच्चों को जन्म देते हैं जो कभी दीवाल पर चढ़कर नहीं खड़े हुए हैं? ठीक वैसा ही हमारा सवाल है।\nबुद्ध और महावीर जिस जगत को, जिस जीवन को, जिस महाजीवन को देख रहे हैं, उस जीवन का हमें कुछ भी पता नहीं। हम इस शरीर में, इस छोटे-से शरीर के कारागृह में बंद हैं। जिंदगी भर इस कारागृह को लिए घूमते रहते हैं। हम सोचते हैं, बड़ा जीवन यहीं है। तो हम सोचते हैं कि इसमें और आत्माओं को जन्म दो न, और अच्छी आत्माओं को लाओ न। बुद्ध और महावीर इस कोशिश में लगे हैं कि यहां से बुरी आत्माओं को भी भेज दें, छुटकारा दिला दें। और हम इस कोशिश में लगे हैं कि और अच्छी आत्माओं को यहां ले आयें। हमारी और उनकी दृष्टि में, हमारे और उनके डायमेंशन में, आयाम में बुनियादी फर्क है। इसलिए हमें खयाल में नहीं आ सकता।\nज्ञान को उपलब्ध व्यक्ति जन्म नहीं दे सकता है। नहीं दे सकता है इसलिए कि किसी को कारागृह में डालने की जिम्मेवारी नहीं ले सकता है। हां, वह जन्म दे सकता है किसी और विराट मुक्ति के जीवन में, किसी परम स्वतंत्रता में। लेकिन वह जन्म शरीर का जन्म नहीं, आत्मा का जन्म है। वह जन्म दिखाई पड़नेवाले का जन्म नहीं, अदृश्य का जन्म है। ज्ञात का नहीं, अज्ञात का जन्म है।\nमहावीर और बुद्ध ने ऐसे बहुत जन्म दिए हैं। महावीर के पचास हजार संन्यासी थे। महावीर इनके लिए पिता से क्या कम हैं? निश्चित ही ज्यादा हैं! बुद्ध के हजारों संन्यासी थे। बुद्ध क्या इनके लिए पिता से कम हैं? पिता से बहुत ज्यादा हैं। पिताओं ने क्या दिया है जो इन्होंने दिया है। लेकिन वह जिन्हें मिला है, केवल वे ही जान सकते हैं। हमारी अपनी कठिनाइयां हैं, हमें कुछ भी पता नहीं, इसलिए हम ऐसे सवाल उठा सकते हैं। इसलिए समझ लेना उचित है कि ऐसे सवालों को भी हम समझ लें।\nआज के लिए इतना काफी, शेष कल!